
ABSTRACT


Prezentul studiu documentar care debutează cu o analiză a celor mai importante măsuri şi iniţiative la nivelul Uniunii Europene, cu accent pe importanţa valorificării potenţialului de care dispun întreprinderile mici şi mijlocii în implementarea Strategiei Europa 2020. 


Capitolul I - O politică modernă pentru IMM-uri. Principalele iniţiative şi preocupări la nivelul Uniunii Europene îşi propune să prezinte, în detaliu, Comunicarea Comisiei către Consiliu, Parlamentul European, Comitetul Economic şi Social şi Comitetul Regiunilor, din 25.VI.2008 - COM(2008) 394 final – cunoscută drept „Small Business Act” pentru Europa, un cadru strategic bazat pe zece principii menite să ghideze definirea politicilor comunitare şi naţionale, precum şi măsurile practice pentru punerea în aplicarea a acestora, care să permită, în final, o mai bună exploatare a potenţialului de creştere şi de inovare al IMM-urilor. Acesta promovează competitivitatea durabilă a Uniunii Europene (UE) şi tranziţia sa spre o economie bazată pe cunoaştere. 

Small Business Act este primul cadru de politici cuprinzător pentru IMM-uri al UE şi al statelor membre ale acesteia. De la adoptarea sa, în iunie 2008, s-au înregistrat progrese considerabile prin acţiuni de întărire a IMM-urilor în mai multe privinţe. Chiar dacă toate statele membre au recunoscut importanţa unei puneri în aplicare rapide a SBA, abordarea adoptată şi rezultatele obţinute variază considerabil între statele membre. Reexaminarea implementării acestuia subliniază faptul că statele membre trebuie să îşi intensifice eforturile de promovare a antreprenoriatului şi a IMM-urilor, pentru susţinerea spiritului antreprenorial în climatul economic dificil de astăzi. 


Capitolul II – Dezvoltarea IMM-urilor în România, după o scurtă enumerare a dificultăţilor cu care se confruntă IMM-urile şi a încercărilor de a face faţă efectelor recentei crize economice prezintă principalele iniţiative instituţionale vizând dezvoltarea acestui sector. Se fac referiri directe la Strategia Guvernamentală pentru dezvoltarea sectorului întreprinderilor mici şi mijlocii (IMM), din iulie 2010 şi la Carta albă a IMM-urilor din România – 2013. Un loc aparte îl ocupă prezentarea Noii Legi “europene” pentru IMM-urile din România, adoptată de Camera Deputaţilor la 08 aprilie 2014, care este, în fapt, transpunerea în legislaţia româneasca a celor 10 principii prevăzute de iniţiativa Comisiei Europene “Small Business Act”(SBA), prezentată în detaliu în Capitolul I al lucrării. Actul normativ reglementează dezvoltarea şi utilizarea unui set de indicatori specifici pentru îmbunătăţirea reglementărilor pentru IMM-uri, sprijinirea nevoilor de finanţare şi de inovare ale IMM-urilor, dezvoltarea unor măsuri pentru educaţia antreprenorială şi simplificarea administrativă.

Moto: „Gândiţi mai întâi la scară mică”

În Europa, întreprinderile mici şi mijlocii au jucat dintotdeauna un rol deosebit în viaţa economică şi socială a oricărei ţări, aflându-se la baza dezvoltării economiei. Dinamismul, flexibilitatea, adaptabilitatea, potenţialul inovator reprezintă câteva dintre caracteristicile pe care întreprinderile mici şi mijlocii le au şi care sunt considerate esenţiale pentru dezvoltarea armonioasă a economiei oricărui stat. În România, IMM-urile reprezintă 99,7% din numărul total al întreprinderilor, generează doua treimi din locurile de munca din mediul de afaceri şi jumătate din valoarea adăugată brută. Cu toate acestea, numărul de IMM-uri la 1000 de locuitori este de numai 24, fiind considerabil mai mic decât media UE, de 42 de IMM-uri. Cu toate acestea, IMM-urile generează dinamism şi profitabilitate, accentuează competitivitatea, creşte gradul de ocupare a forţei de muncă active dar, referitor la specific, se constată faptul că majoritatea afacerilor mici şi mijlocii sunt în construcţii, comerţ şi manufactură, fără o componentă tehnologică avansată.

IMM-urile reprezintă o componentă majoră a economiei şi industriei europene. Cele 23 de milioane de IMM-uri din UE reprezintă 99 % din ansamblul întreprinderilor şi contribuie cu până la 80 % la ocuparea forţei de muncă în unele sectoare industriale, cum ar fi industria textilă. Astfel, IMM-urile europene constituie o sursă esenţială de creştere, de locuri de muncă, de competenţe antreprenoriale, de inovare şi de coeziune economică şi socială. De aceea, este foarte important să se deblocheze potenţialul IMM-urilor prin îmbunătăţirea mediului în care îşi desfăşoară activitatea şi prin promovarea spiritului antreprenorial.

CAPITOLUL  I. 

O politică modernă pentru IMM-uri

Principalele iniţiative şi preocupări la nivelul Uniunii Europene

I.1. „Small Business Act ” pentru Europa
Începând cu ultima jumătate a deceniului trecut, problematica dezvoltării IMM-urilor s-a situat printre preocupările principale ale factorilor de specialitate la nivelul Uniunii Europene. 

Acţiunile concrete au fost declanşate prin Comunicarea Comisiei către Consiliu, Parlamentul European, Comitetul Economic şi Social şi Comitetul Regiunilor, la 25.06.2008 - COM(2008) 394 final – cunoscută drept „Small Business Act ” pentru Europa. Redăm, în continuare, principale idei ale acestui document de importanţă majoră pentru dezvoltarea IMM-urilor la nivel european.

Gestionarea tranziţiei către o economie bazată pe cunoaştere este considerată provocarea-cheie pentru UE. Reuşita acesteia va garanta competitivitatea şi dinamismul unei economii care să propună locuri de muncă mai numeroase şi mai bune şi un nivel mai ridicat de coeziune socială.

Antreprenorii dinamici sunt deosebit de bine plasaţi pentru a profita de oportunităţile globalizării şi de accelerarea schimbărilor tehnologice. Prin urmare, capacitatea noastră de a valoriza potenţialul de creştere şi de inovare a întreprinderilor mici şi mijlocii (IMM-uri) va fi decisivă pentru viitoarea prosperitate a UE. Într-un peisaj mondial în plină schimbare, caracterizat prin modificări structurale continue şi o presiune concurenţială crescută, rolul IMM-urilor în societatea noastră a devenit din ce în ce mai important în calitate de creatori de oportunităţi de angajare şi de actori-cheie ai prosperităţii colectivităţilor locale şi regionale. IMM-urile dinamice vor fortifica Europa în faţa incertitudinii cauzate de globalizarea actuală.

Acesta este motivul pentru care UE a plasat IMM-urile în centrul Strategiei pentru creştere şi locuri de muncă de la Lisabona, mai ales începând cu 2005, anul în care a fost utilizată abordarea de parteneriat
 încununată cu rezultate tangibile. „Acum a sosit momentul de a fixa odată pentru totdeauna nevoile IMM-urilor în rândul priorităţilor politicii UE şi de a transpune în realitate viziunea şefilor de state şi de guverne ale UE din anul 2000 – să se ofere IMM-urilor cel mai bun mediu din lume”
.

IMM-urile funcţionează în medii naţionale şi locale foarte diferite şi sunt ele însele de natură foarte diversă (cuprinzând întreprinderi artizanale, microîntreprinderi, întreprinderi familiale sau întreprinderi de economie socială). Politicile care vizează nevoile IMM-urile trebuie, prin urmare, să ţină seama pe deplin de această diversitate şi să respecte integral principiul subsidiarităţii.

( Politica IMM-urilor în UE trebuie să aibă un impact decisiv

Revizuirea intermediară a politicii moderne a IMM-urilor
, care a avut loc din 2005 până în 2007, a demonstrat că atât statele membre, cât şi UE au făcut progrese în crearea unui mediu de afaceri mai favorabil IMM-urilor. Comisia a depus eforturi reale pentru a suprima sarcinile administrative inutile ale IMM-urilor şi a consolidat în mod semnificativ locul acordat acestora în cadrul principalelor programe de susţinere ale UE pentru perioada 2007-2013. Statele membre au ameliorat în mod substanţial cadrul comercial al activităţii IMM-urilor, inspirându-se din cele mai bune practici schimbate în contextul Cartei europene pentru întreprinderile mici, aprobată la Feira în 2000, şi punând în aplicare concluziile Consiliului european din primăvara anului 2006, de exemplu, prin crearea de ghişee unice pentru înregistrarea societăţilor, reducând astfel timpul şi cheltuiala necesare constituirii unei societăţi.

În plus, strategia UE în favoarea unei mai bune reglementări
 este crucială pentru IMM-uri, care vor beneficia în mod considerabil de modernizarea şi simplificarea legislaţiei comunitare existente şi de programul ambiţios care prevede, până în 2012, o reducere de 25% a sarcinilor administrative generate de legislaţia UE.

În ciuda progreselor încurajatoare, UE va trebui să adopte alte măsuri importante pentru ca potenţialul IMM-urilor să poată fi pe deplin exploatat
. În general, IMM-urile din Uniunea Europeană au încă o productivitate mai scăzută şi o creştere economică mai lentă decât cele din Statele Unite. În Statele Unite, întreprinderile supravieţuitoare îşi sporesc în medie efectivele cu 60% în cursul primilor şapte ani de existenţă, în timp ce în Europa, creşterea efectivelor este de ordinul a 10% până la 20%. IMM-urile trebuie să facă încă faţă disfuncţionalităţilor pieţei, care înrăutăţesc condiţiile lor de funcţionare şi de concurenţă cu alţi actori, în domenii cum sunt finanţele (mai ales capitalul de risc), cercetarea, inovaţia şi mediul ambiant. Astfel, aproximativ 21% din IMM-uri semnalează că întâmpină probleme în materie de acces la finanţare
 şi în multe state membre acest procentaj este mult mai ridicat pentru microîntreprinderi. De asemenea, IMM-urile europene care inovează cu succes sunt mai puţin numeroase decât marile întreprinderi. Situaţia se agravează datorită dificultăţilor structurale cum sunt lipsa de calificare managerială şi tehnică, precum şi rigidităţile remanente pe pieţele muncii la nivel naţional.

Rolul IMM-urilor în economia europeană a fost recunoscut în mod repetat la cel mai înalt nivel politic. Consiliul European din martie 2008 a încurajat puternic o iniţiativă numită „Small Business Act” (SBA) pentru Europa, care vizează continuarea consolidării creşterii şi competitivităţii durabile ale IMM-urilor, şi a cerut adoptarea rapidă a acesteia. Reexaminarea pieţei unice
 a insistat, de asemenea, pe necesitatea unor iniţiative suplimentare pentru a adapta mai bine piaţa unică la nevoile actuale ale IMM-urilor, în scopul de a permite acestora să obţină rezultate mai bune şi creşterea beneficiilor. În sfârşit, dar nu mai puţin important, audierea publică şi consultarea on-line, organizate pentru pregătirea SBA
, au confirmat necesitatea unei iniţiative politice majore destinate a elibera pe deplin potenţialul IMM-urilor europene. Acesta este motivul pentru care Comisia a efectuat un pas decisiv înainte prin prezentarea unei iniţiative în favoarea IMM-urilor, numită „Small Business Act” (SBA) pentru Europa.

( Mobilizarea unei agende strategice ambiţioase pentru IMM-uri: Un „Small Business Act” (SBA) pentru Europa

La baza SBA-ului european se găseşte convingerea că realizarea celor mai bune condiţii cadru posibile pentru IMM-uri implică în primul rând şi înainte de toate ca importanţa antreprenorilor să fie recunoscută de către societate. Climatul general care domneşte într-o societate ar trebui să conducă persoanele spre considerarea cu interes a posibilităţii creării propriei lor societăţi şi la recunoaşterea faptului că IMM-urile contribuie în mod substanţial la creşterea ocupării locurilor de muncă şi a prosperităţii economice. Pentru instaurarea unui mediu propice IMM-urilor, este deci esenţial ca percepţia rolului antreprenorilor şi a asumării de riscuri să se schimbe în UE: spiritul antreprenorial şi dorinţa de a-şi asuma riscuri ar trebuie să fie aplaudate de către responsabilii politici şi de către media şi încurajate de către administraţii. În mod general, politica dominantă ar trebui să fie aceea care creează condiţii favorabile IMM-urilor, bazată pe convingerea că regulile promulgate trebuie să respecte majoritatea celor cărora le sunt aplicate: principiul „Gândiţi mai întâi la scară mică”.

Astfel „Small Business Act” vizează ameliorarea abordării strategice generale a spiritului antreprenorial, pentru a fixa în mod ireversibil principiul „Gândiţi mai întâi la scară mică” în definirea politicilor, începând cu reglementarea până la serviciul public, şi de a promova creşterea IMM-urilor ajutându-le să rezolve ultimele probleme care le împiedică dezvoltarea.

SBA se sprijină pe realizările strategice ale Comisiei şi ale statelor membre, creează un nou cadru strategic care integrează instrumentele existente ale politicii întreprinderilor, şi se inspiră în mod deosebit din Carta europeană pentru întreprinderile mici şi din politica modernă a IMM-urilor. Pentru a pune în aplicare această agendă strategică ambiţioasă, Comisia propune un veritabil parteneriat politic între UE şi statele membre, care să respecte principiile de subsidiaritate şi de proporţionalitate.

Numele simbolic de ”Act” dat acestei iniţiative subliniază voinţa politică de a recunoaşte rolul fundamental al IMM-urilor în economia UE şi de a institui, pentru prima dată, un vast cadru strategic pentru UE şi statele sale membre, cu ajutorul următoarelor instrumente:

( un ansamblu de 10 principii menite să ghideze concepţia şi punerea în aplicare a politicilor atât la nivel UE cât şi la nivelul statelor membre. Aceste principii sunt esenţiale pentru a conferi o valoare adăugată la nivel comunitar, a plasa IMM-urile pe picior de egalitate şi a ameliora cadrul juridic şi administrativ pe tot teritoriul UE:

1. Crearea unui mediu în care antreprenorii şi întreprinderile familiale să poată prospera şi unde spiritul antreprenorial este recompensat;

2. Asigurarea posibilităţii pentru antreprenorii cinstiţi care au dat faliment de a beneficia în mod rapid de o a doua şansă;

3. Definirea regulilor după principiul „Gândiţi mai întâi la scară mică”;

4. Asigurarea reactivităţii administraţiilor la nevoile IMM-urilor;

5. Adaptarea instrumentelor puterilor publice la nevoile IMM-urilor: facilitarea participării IMM-urilor la achiziţiile publice şi exploatarea mai judicioasă a posibilităţilor oferite IMM-urilor de a beneficia de ajutoare de stat;

6. Facilitarea accesului IMM-urilor la finanţare şi punerea în aplicare a unui cadru juridic şi comercial care să favorizeze punctualitatea plăţilor cu ocazia tranzacţiilor comerciale;

7. Sprijinirea IMM-urilor pentru a beneficia mai mult de oportunităţile oferite de piaţa unică;

8. Promovarea ameliorării competenţelor în interiorul IMM-urilor şi a tuturor formelor de inovaţie;
9. Ajutarea IMM-urilor să transforme provocările în materie de mediu în oportunităţi;

10. Încurajarea şi sprijinirea IMM-urilor pentru a profita de creşterea pieţelor.

( un ansamblu de noi propuneri legislative ghidate după principiul „Gândiţi mai întâi la scară mică”:

- regulament general de exceptare pe categorii în ceea ce priveşte ajutoarele de stat (RGEC)

Acest regulament, care va fi adoptat în curând, va scuti de notificare prealabilă anumite categorii de ajutoare de stat care sunt deja acoperite prin regulamentele existente în domeniul ajutorului pentru IMM-uri, referitoare la formare, ocuparea locurilor de muncă, cercetare şi dezvoltare şi ajutoare regionale, precum şi, eventual, noi categorii de ajutoare. Noul regulament va simplifica şi armoniza normele existente aplicabile IMM-urilor şi va intensifica ajutoarele pentru investiţii destinate IMM-urilor.

- regulament privind statutul de societate privată europeană (SPE)

Acest regulament prevede elaborarea unui statut pentru o SPE care ar putea fi creată şi care ar putea funcţiona conform aceloraşi principii uniforme în toate statele membre. Comisia va prezenta, de asemenea, propunerile de modificare necesare pentru a garanta faptul că acest nou tip de societate poate beneficia de directivele existente referitoare la impozitul pe societăţi.

- directivă privind coeficienţii TVA reduşi
Această directivă, care urmează să fie propusă în curând, va oferi statelor membre posibilitatea de a opta pentru aplicarea unor coeficienţi de TVA reduşi, în primul rând pentru serviciile furnizate pe plan local, care sunt, mai ales, oferite de către IMM-uri.

În plus, în cadrul SBA vor fi elaborate următoarele propuneri: 
- o propunere legislativă menită să modernizeze, simplifice şi armonizeze şi mai mult dispoziţiile existente cu privire la facturarea TVA, cu scopul de a uşura sarcina asupra întreprinderilor.

- un amendament la Directiva 2000/35/CE privind plăţile întârziate, cu scopul de a se asigura că IMM-urile vor fi plătite în mod punctual pentru orice tranzacţie comercială.

- un ansamblu de noi măsuri strategice care vor pune în aplicare aceste 10 principii conform nevoilor IMM-urilor atât la nivel comunitar, cât şi la nivelul statelor membre.

( Transformare principiilor în acţiune strategică 

1. UE şi statele membre trebuie să creeze un mediu în care antreprenorii şi întreprinderile familiale să poată prospera şi unde spiritul antreprenorial să fie recompensat.

Aceştia trebuie să acorde o atenţie deosebită viitorilor antreprenori, încurajând, în special, spiritul antreprenorial şi talentul, mai ales în rândul tinerilor şi al femeilor şi simplificând condiţiile transmiterii de întreprinderi.

Eurobarometrul Flash 2007
 privind spiritul antreprenorial arată că 45% dintre europeni, în comparaţie cu 61% dintre americani, ar prefera să exercite o activitate independentă. Această situaţie nu s-a schimbat de mulţi ani încoace. Este important ca europenii să fie mai conştienţi de faptul că o activitate independentă este o opţiune profesională interesantă şi ca acestora să li se ofere posibilitatea de a dobândi calificarea necesară pentru transformarea ambiţiilor lor în cariere profesionale încununate de succes.

Sistemul de învăţământ şi, mai ales, programa şcolară, nu pun accentul în mod suficient pe spiritul antreprenorial şi nu permit obţinerea calificărilor fundamentale de care au nevoie antreprenorii. Copiii pot învăţa să aprecieze spiritul antreprenorial din primii lor ani de învăţământ.

Știind că un număr de aproximativ 6 milioane de proprietari de întreprinderi mici se vor pensiona în următorii zece ani, Europa nu-şi poate permite riscul de a pierde aceste întreprinderi datorită, pur şi simplu, dificultăţilor cu care se confruntă transmiterea de întreprinderi şi importanţei reduse acordate rolului tradiţional al întreprinderilor familiale. O creştere a numărului de transferuri de întreprinderi ar avea un efect pozitiv imediat asupra economiei europene: transmiterea reuşită a întreprinderilor menţine, în medie, mai multe locuri de muncă decât cele create de întreprinderile nou constituite. Prin urmare, ar trebui să se acorde acelaşi sprijin transmiterii de întreprinderi ca şi creării de noi întreprinderi. Recunoaşterea rolului particular jucat de IMM-uri şi, în special de întreprinderile de tip familial, caracterul lor tipic local, comportamentul lor responsabil din punct de vedere social şi capacitatea lor de a combina tradiţia şi inovaţia sunt elemente care subliniază importanţa simplificării transmiterii de întreprinderi şi de competenţe asociate acestora.

Potenţialul existent în materie de spirit antreprenorial trebuie să fie exploatat în mod mai judicios. Decalajul între femei şi bărbaţi continuă să se mărească în acest domeniu şi numărul femeilor antreprenor scade în consecinţă. Aceasta se adaugă la potenţialul neexploatat de spirit antreprenorial din rândul imigranţilor
.

În sfârşit, SBA trebuie considerat, de asemenea, ca o posibilitate de care dispun antreprenorii ei înşişi de a contribui la un cadru mai favorabil întreprinderilor, consolidând cooperarea între ele şi constituirea de reţele, exploatând în mod mai eficace potenţialul IMM-urilor şi, mai ales, al întreprinderilor familiale, în calitate de şcoli importante ale spiritului antreprenorial şi comportându-se într-un mod responsabil din punct de vedere social.

Pentru transpunerea în practică a acestui principiu, Comisia: 

( promovează cultura antreprenorială şi facilitează schimburile celor mai bune practici în formarea spiritului antreprenorial; 

( a lansat, în 2009, o „săptămână europeană a IMM-urilor” – un cadru pentru organizarea unor numeroase manifestări pe tot teritoriul european; 

( a lansat, în 2008, iniţiativa ”Erasmus pentru tinerii antreprenori”, al cărei scop a fost acela de a promova schimburile de experienţă şi de formare, oferind antreprenorilor în devenire posibilitatea de a învăţa de la antreprenorii gazdă experimentaţi şi de a-şi ameliora cunoştinţele lingvistice; 

( va pune în aplicare, la nivelul UE, o reţea de femei ambasadoare ale antreprenoriatului, va încuraja punerea în aplicare a programelor de tutorat, susceptibile de a încuraja femeile să creeze propriile lor întreprinderi şi va stimula spiritul antreprenorial în rândul femeilor absolvente de studii superioare. 
Statele membre sunt invitate:  
( să stimuleze spiritul de inovaţie şi antreprenorial în rândul tinerilor, făcând din spiritul antreprenorial un element-cheie al programelor şcolare, mai ales în cadrul învăţământului secundar general, şi să se asigure că aceste orientări sunt luate în seamă în mod corespunzător în materialele didactice; 
( să se asigure că importanţa spiritului antreprenorial este luată în considerare în mod corect în formarea cadrelor didactice, să întărească cooperarea cu comunitatea de afaceri pentru a dezvolta strategii sistematice de formare a spiritului antreprenorial la toate nivelurile;  
( să se asigure că fiscalitatea (în special drepturile de donaţie, impozitele asupra dividendelor şi impozitul pe avere) nu împiedică în mod inutil transmiterea de întreprinderi; 

( să instituie sisteme de apropiere între întreprinderile susceptibile de a fi transmise şi noii proprietari potenţiali; 
( să propună un tutorat şi o asistenţă în sprijinul transmiterii de întreprinderi; 

( să propună un tutorat şi o asistenţă pentru femeile antreprenori, să propună un tutorat şi o asistenţă pentru imigranţii care doresc să devină antreprenori. |
2.  Statele membre trebuie să asigure antreprenorilor cinstiţi care au dat faliment posibilitatea de a beneficia în mod rapid de o a doua şansă.
Falimentele sunt responsabile de aproximativ 15 % din toate lichidările de întreprinderi. În fiecare an, în jur de 700 000 de IMM-uri se găsesc în medie în această situaţie şi aproximativ 2,8 milioane de locuri de muncă sunt în cauză în toată Europa
. În UE, oprobriul falimentului este încă prezent şi societatea subestimează potenţialul comercial al celor care îşi încearcă din nou norocul. În ziua de azi, 47 % dintre europeni ezită să facă o comandă către o întreprindere care s-a confruntat anterior cu un faliment. În acelaşi timp, cei care doresc să îşi reîncerce norocul sunt penalizaţi prin durata procedurii de faliment. În UE, durata medie necesară pentru a încheia o procedură de faliment variază între 4 luni şi 9 ani.

Pentru transpunerea în practică a acestui principiu, Comisia: 
( va continua să promoveze o politică a celei de-a doua şanse, facilitând schimbul celor mai bune practici între statele membre. 

Statele membre sunt invitate:  
( să promoveze o atitudine pozitivă în societate faţă de antreprenorii care doresc să reînceapă o afacere, oferind, de exemplu, campanii de informare a publicului; 

( să încerce să limiteze la un an durata ansamblului procedurilor judiciare de lichidare a unei întreprinderi în caz de faliment nefraudulos; 

( să se asigure că cei care îşi reîncearcă norocul sunt plasaţi pe picior de egalitate cu întreprinderilor nou constituite, mai ales în ceea ce priveşte programele de sprijin. 
3.  UE şi statele membre ar trebui să elaboreze norme în conformitate cu principiul ”Gândiţi mai întâi la scară mică”, ţinând cont de caracteristicile IMM-urilor, atunci când elaborează legislaţia, simplificând cadrul de reglementare existent.

Constrângerea cea mai dificilă menţionată de IMM-uri este respectarea normelor administrative. Într-adevăr, sarcina reprezentată de rigorile administrative ale IMM-urilor este disproporţionată prin comparaţie cu cele suportate de întreprinderile mai mari. Conform estimărilor, pentru fiecare euro per salariat cheltuit de o mare întreprindere în virtutea unei obligaţii administrative, o întreprindere mică ar putea să cheltuiască în medie până la 10 euro
. În UE, 36% din IMM-uri declară că formalităţile administrative au reprezentat o piedică pentru activităţile lor comerciale în ultimii doi ani.

Pentru transpunerea în practică a acestui principiu:

Pentru ca regulamentul viitor să fie în conformitate cu principiul ”Gândiţi mai întâi la scară mică”, Comisia: 

( întăreşte evaluarea respectării Protocolului privind aplicarea principiilor de subsidiaritate şi de proporţionalitate în cadrul viitoarelor iniţiative legislative şi administrative; 

( va aplica, ori de câte ori se justifică, date comune de intrare în vigoare a regulamentelor şi deciziilor care au repercusiuni asupra întreprinderilor şi va publica o declaraţie anuală privind intrarea în vigoare a respectivelor acte normative. 

Comisia se angajează iar statele membre sunt invitate: 

( să se asigure că rezultatele politicii aplicate sunt atinse, impunând minimizarea costurilor şi sarcinilor întreprinderilor, inclusiv prin intermediul unei ansamblu coerent de instrumente cum ar fi recunoaşterea mutuală, autoreglementarea sau coreglementarea, pentru a obţine rezultatele scontate; 

( să evalueze în mod riguros impactul viitoarelor iniţiative legislative şi administrative privind IMM-urile („testul IMM”) şi să ţină seama de rezultatele acestei evaluări în momentul elaborării propunerilor; 

( să consulte părţile interesate, inclusiv organizaţiile de IMM-uri, cu cel puţin opt săptămâni înainte de prezentarea unei propuneri legislative sau administrative care ar avea repercusiuni asupra întreprinderilor; 

( să instaureze măsuri specifice pentru întreprinderile mici şi pentru microîntreprinderi, cum sunt derogările, perioadele de tranziţie şi scutirile, în special în ceea ce priveşte obligaţiile de informare şi de declarare, precum şi alte abordări adaptate acestor întreprinderi, de câte ori se justifică.
Statele membre sunt invitate: 

( să studieze utilitatea introducerii datelor comune de aplicare şi de declaraţii anuale legate de actele legislative care intră în vigoare; 

( să exploateze prevederile privind flexibilitatea în ceea ce priveşte IMM-urile în momentul punerii în aplicare a legislaţiei comunitare şi să evite exagerările. 

În vederea ameliorării cadrului de reglementare în lumina principiului „Gândiţi mai întâi la scară mică”, Comisia:  
( va prezenta toate propunerile necesare de reducere a sarcinilor administrative impuse întreprinderilor, pentru a atinge obiectivul de reducere cu 25% a acestor sarcini în UE până în 2012;  
( va efectua, până la sfârşitul anului 2008, un examen complet al acquis-ului comunitar şi va include rezultatele acestui examen în versiunea actualizată a programului mobil de simplificare care trebuie prezentat la începutul anului 2009. Se va acorda o atenţie deosebită identificării propunerilor care ar permite simplificarea legislaţiei în folosul IMM-urilor, cu precădere dreptul societăţilor comerciale, şi 

Statele membre sunt invitate: 

( să adopte, acolo unde nu s-a realizat încă acest lucru, obiective ambiţioase, comparabile angajamentului de a reduce sarcinile administrative la nivel comunitar cu 25% până în 2012 şi de a pune în aplicare aceste obiective;  
( să se asigure de adoptarea rapidă a propunerilor privind reducerea sarcinilor administrative de către legislaţia comunitară; 

( să adopte propunerea Comisiei care ar permite statelor membre să ridice plafonul de înregistrarea a taxei pe valoarea adăugată până la  100.000 Euro. |

4. UE şi statele membre trebuie să se asigure că administraţiile publice reacţionează la nevoile IMM-urilor şi că facilitează pe cât posibil activitatea acestora, încurajând, mai ales, apelarea la serviciile administrative on-line şi soluţiile de tipul „ghişeului unic”.

Administraţiile publice moderne şi reactive pot contribui din plin la succesul şi la creşterea economică a IMM-urilor, permiţându-le să economisească timp şi bani şi să consacre resursele astfel degajate pentru inovaţii şi pentru crearea de locuri de muncă. În special, serviciile administrative on-line şi ghişeele unice pot permite îmbunătăţirea serviciilor şi reducerea costurilor.

Procesul actual de punere în aplicare a directivei privind serviciile va contribui la facilitarea activităţii IMM-urilor şi va obliga statele membre să creeze ghişee unice, să reducă numărul sistemelor de autorizare şi să simplifice aceste sisteme, precum şi să elimine barierele reglementative din calea dezvoltării activităţilor de servicii. 
Pentru transpunerea în practică a acestui principiu, statele membre sunt invitate: 

( să reducă nivelul taxelor percepute de administraţii pentru înregistrarea unei întreprinderi, inspirându-se din exemplul statelor membre celor mai performante în acest domeniu;  
( să-şi continue eforturile pentru a reduce la mai puţin de o săptămână timpul necesar constituirii unei întreprinderi, atunci când acest obiectiv nu este deja atins;

( să accelereze începutul activităţii comerciale a IMM-urilor, reducând şi simplificând licenţele şi autorizaţiile necesare. Mai precis, statele membre ar putea fixa un termen maxim de o lună pentru acordarea respectivelor licenţe şi autorizaţii, cu excepţia cazurilor în care aplicarea unui termen mai lung este justificată prin riscuri grave pentru persoane sau pentru mediul înconjurător;

( să se abţină de a solicita IMM-urilor informaţii de care administraţia dispune deja, cu excepţia cazului când acestea trebuie actualizate;

( să se asigure că microîntreprinderile nu sunt invitate să participe mai mult de o dată la trei ani la o anchetă statistică aflată sub responsabilitatea organismului local, regional sau naţional de statistică, cu excepţia cazului în care nevoile de informaţii statistice sau de alte tipuri de informaţii necesită această participare;

( să stabilească un punct de contact unde părţile interesate să poată semnala reglementările sau procedurile considerate drept disproporţionate şi/sau care împiedică inutil activităţile IMM-urilor;

( să se asigure de punerea în aplicare deplină şi la timp a directivei privind serviciile, inclusiv de creare a ghişeelor unice prin intermediul cărora întreprinderile să poată obţine toate informaţiile importante şi să poată efectua toate procedurile şi formalităţile necesare pe cale electronică. |

5. UE şi statele membre trebuie să adapteze instrumentele puterilor publice la nevoile IMM-urilor.

 Acestea trebuie să utilizeze codul bunelor practici pentru a oferi autorităţilor contractante orientări cu privire la modul de aplicare a cadrului comunitar al achiziţiilor publice, într-un mod care să faciliteze participarea IMM-urilor la respectivele achiziţii. 

În scopul remedierii disfuncţionalităţilor pieţei, cu care IMM-urile se confruntă pe toată durata ciclului lor de viaţă, este important să se exploateze mai judicios posibilităţile oferite de normele comunitare referitoare la ajutoarele de stat în sprijinul tinerelor întreprinderi şi să se prevadă stimulente pentru IMM-uri.

IMM-urile întâmpină obstacole atunci când participă pe pieţele de achiziţii publice, care reprezintă 16% din PIB-ul Uniunii, iar dificultăţile lor se datorează, deseori, simplului fapt că întreprinderile mai mici nu sunt informate cu privire la oportunităţi şi/sau sunt descurajate de proceduri şi faptului că autorităţile publice consideră că este mai comod să atribuie anumite contracte unor întreprinderi mari, care au deja o experienţă sigură, mai degrabă decât unor tinere societăţi inovatoare. Cu toate acestea, 42% din valoarea achiziţiilor publice care depăşesc plafonul UE au fost atribuite unor IMM-uri în 2005
. Alte eforturi importante rămân, totuşi, de făcut pentru a reduce obstacolele de care se împiedică încă IMM-urile care doresc să aibă acces la pieţele de achiziţii, mai precis reducerea exigenţelor impuse de către autorităţile contractante în cadrul procedurilor de atribuire.

Ajutoarele de stat pot sprijini IMM-urile de-a lungul întregului lor ciclu de viaţă. La ora actuală, IMM-urile nu beneficiază aproape deloc de ajutorul de stat disponibil, deoarece posibilităţile de sprijinire oferite nu sunt, de multe ori, exploatate pe deplin. Această situaţie se explică prin mai multe motive: în primul rând, autorităţile publice nu pun întotdeauna în aplicare toate mecanismele de susţinere a IMM-urilor, autorizate de normele comunitare; în al doilea rând, procesele sunt deseori prea lungi şi prea complexe pentru IMM-uri; şi în al treilea rând, IMM-urile nu sunt, de multe ori, informate cu privire la regimurile de care pot beneficia.

Pentru transpunerea în practică a acestui principiu, Comisia: 
( va prezenta autorităţilor contractante un cod de bune practici, cu aplicare facultativă, pentru a amorsa o modificare suplimentară a culturii achiziţiilor publice. Aceasta va oferi orientări privind reducerea birocraţiei, ameliorarea transparenţei şi informării şi asigurarea unor condiţii echitabile pentru IMM-uri; 

( continuă să faciliteze accesul la informaţii privind oportunităţile legate de achiziţiile publice, completând site-urile internet existente ale UE referitoare la achiziţiile publice cu o serie de iniţiative, cum ar fi publicarea facultativă a anunţurilor de participare pentru achiziţiile publice situate sub plafoanele UE, punerea la dispoziţie a unui dispozitiv on-line pentru a găsi parteneri comerciali şi o mai mare transparenţă privind obligaţiile de îndeplinit în materie de achiziţii publice; 

( va publica un vademecum privind ajutorul de stat pentru IMM-uri pentru a spori gradul de informare cu privire la posibilităţile de ajutor existente. 
Statele membre sunt invitate: 

( să instaleze portaluri electronice pentru a spori accesul la informaţii cu privire la oportunităţile de achiziţii publice inferioare plafoanelor UE;

( să încurajeze autorităţile contractante să divizeze ofertele în loturi, atunci când este adecvat, şi să mărească vizibilitatea posibilităţilor de subcontractare;

( să amintească autorităţilor contractante obligaţia de a nu impune exigenţe disproporţionate în materie de calificare şi de capacitate financiară;

( să încurajeze un dialog constructiv şi o înţelegere reciprocă între IMM-uri şi marii cumpărători, mulţumită unor activităţi precum informarea, formarea, monitorizarea şi schimbul de bune practici;

( să recentreze politica ajutoarelor de stat pentru a o adapta mai bine nevoilor IMM-urilor, cu precădere elaborând măsuri mai specifice. 
6. UE şi statele membre trebuie să faciliteze accesul IMM-urilor la finanţare, în special la capitalul de risc, la microcredite şi la finanţarea de tip mezanin şi punerea în aplicare a unui cadru juridic şi comercial care să favorizeze punctualitatea plăţilor cu ocazia tranzacţiilor comerciale.
Obţinerea tipului de finanţare adecvat poate reprezenta o dificultate majoră pentru antreprenori şi pentru IMM-uri şi ocupă a doua poziţie, după obligaţiile administrative, pe lista preocupărilor acestora. Această problemă persistă în ciuda iniţiativelor publice de sprijin adoptate de UE, cum ar fi Programul-cadru pentru competitivitate şi inovare (CIP), care prevede peste un miliard de euro pentru a facilita accesul IMM-urilor la finanţare, o parte considerabilă din această sumă fiind transmisă prin intermediul Grupului BEI. Până în 2013, politica de coeziune va furniza 27 de miliarde de euro, sumă destinată în mod explicit sprijinirii IMM-urilor. O contribuţie de aproximativ 10 miliarde de euro va fi pusă la dispoziţie prin intermediul unor măsuri de inginerie financiară, inclusiv JEREMIE, iar o sumă de aproximativ 3,1 miliarde de euro va fi disponibilă sub formă de capital de risc. Fondul european agricol pentru dezvoltare rurală oferă, de asemenea, sprijin IMM-urilor deoarece promovează, printre altele, spiritul antreprenorial şi încurajează diversificarea economică a zonelor rurale.

Din cauza reticenţei faţă de asumarea unor riscuri, investitorii şi băncile refuză adesea să finanţeze întreprinderile în cursul perioadei lor de demarare a activităţii şi în cursul primelor faze de extindere. Eventualele disfuncţionalităţi ale pieţei în ceea ce priveşte finanţarea IMM-urilor trebuie identificate şi corectate pentru a dezvolta în continuare pieţele europene de capital de risc, pentru a îmbunătăţi accesul IMM-urilor la microcredite şi la finanţarea de tip mezanin şi pentru a dezvolta noi produse şi servicii. De asemenea, mulţi antreprenori au nevoie de orientări şi de formare în ceea ce priveşte avantajele şi dezavantajele diverselor forme de finanţare şi în ceea ce priveşte modul cel mai potrivit de a prezenta potenţialilor investitori proiectele lor de investiţii.

Mai mult, IMM-urile au adesea o dotare slabă în ceea ce priveşte capitalul propriu şi situaţia lor este compromisă şi mai mult de cultura plăţilor tardive existentă în Europa. Astfel, în funcţie de ţară, IMM-urile trebuie să aştepte în medie între 20 şi 100 de zile, sau chiar mai mult, pentru a primi plata facturilor emise de ele. Un caz de insolvabilitate din patru se datorează întârzierilor de plată. Această situaţie duce în fiecare an la pierderea a 450.000 de locuri de muncă şi a 25 de miliarde de euro.

Comisia este de acord cu evaluarea Grupului Băncii Europene de Investiţii (BEI şi FEI), conform căreia este necesară îmbunătăţirea ulterioară a accesului IMM-urilor la finanţare şi, prin urmare, salută eforturile Grupului de a moderniza produsele existente, de a le simplifica utilizarea şi de a le extinde domeniul de aplicare începând cu anul 2008. Comisia salută călduros crearea de către Grupul BEI a unui nou „microfond” cu un capital iniţial de aproximativ 40 de milioane de euro (din care 16 milioane de euro vor fi furnizate de BEI) pentru sprijinirea organismelor nebancare de microfinanţare în cadrul noii iniţiative a Comisiei privind microcreditul. De asemenea, Comisia felicită BEI pentru proiectul său de a crea un mecanism de finanţare de tip mezanin destinat în mod specific întreprinderilor mai mici din sectorul IMM-urilor şi de a dezvolta instrumente financiare de partajare a riscurilor cu bănci comerciale, adaptate nevoilor IMM-urilor inovatoare şi cu creştere rapidă, precum şi întreprinderilor de dimensiune medie, care ar trebui să vizeze remedierea disfuncţionalităţilor identificate ale pieţei.
Pentru transpunerea în practică a acestui principiu, Comisia: 
( va evalua posibilităţile de creare a unui regim de plasament privat destinat facilitării investiţiilor transfrontaliere în vederea consolidării pieţelor europene ale capitalului de risc;
( oferă asistenţă statelor membre pentru a dezvolta programe de pregătire pentru investiţii de înaltă calitate.
Statele membre sunt invitate:  
( să elaboreze programe de finanţare care pot remedia absenţa finanţărilor disponibile pentru sume cuprinse între 100.000 de euro şi 1 milion de euro, în special prin intermediul unor instrumente care combină caracteristicile împrumutului şi ale capitalului social, respectând în acelaşi timp normele privind ajutoarele de stat;

( să abordeze obstacolele de reglementare şi fiscale care împiedică fondurile de capital de risc existente pe piaţa unică să investească în aceleaşi condiţii ca fondurile naţionale;

( să se asigure că fiscalitatea beneficiilor întreprinderilor încurajează investiţiile;

( să utilizeze pe deplin finanţarea disponibilă în cadrul programelor legate de politica de coeziune şi în cadrul Fondului european agricol pentru dezvoltare rurală, pentru a sprijini IMM-urile. 
7. UE şi statele membre trebuie să încurajeze IMM-urile să profite mai mult de oportunităţile oferite de piaţa unică, în special îmbunătăţind guvernanţa politicii privind piaţa unică şi informarea referitoare la această politică, permiţând o mai bună reprezentare a intereselor IMM-urilor în cadrul elaborării de standarde şi facilitând accesul IMM-urilor la brevete şi mărci comerciale.
Piaţa unică ar trebui să garanteze accesul întreprinderilor la o piaţă comună vastă de peste 500 de milioane de consumatori, care funcţionează în conformitate cu un ansamblu comun de norme. Simplificarea care rezultă din înlocuirea celor 27 de seturi de norme naţionale diferite cu un ansamblu unic de norme ale pieţei interne a UE oferă avantaje deosebite IMM-urilor. O piaţă internă care funcţionează armonios va crea un mediu concurenţial în care IMM-urile vor fi în măsură să beneficieze mai mult de pe urma globalizării, deschizând noi oportunităţi pentru cunoaştere şi inovare. Cu toate acestea, în prezent, IMM-urile nu beneficiază pe deplin de oportunităţile oferite de piaţa unică, în principal din cauza lipsei de informare cu privire la oportunităţile comerciale existente şi cu privire la normele aplicabile în alte state membre, precum şi din cauza unor competenţe lingvistice insuficiente. Costurile şi riscurile pe care le implică necesitatea de a intra în contact cu mai multe sisteme juridice naţionale diferite împiedică adesea întreprinderile să îşi extindă activităţile în străinătate.

IMM-urile pot beneficia din plin, de asemenea, de un sprijin public sub forma serviciilor de consiliere şi de constituire de reţele, inclusiv asistenţă pentru a permite IMM-urilor să se apere împotriva practicilor comerciale neloiale. În special, Enterprise Europe Network (Reţeaua întreprinderilor europene)
, lansată recent de Comisie, poate, printre altele, să ajute IMM-urile oferind informaţii şi consiliere în ceea ce priveşte oportunităţile oferite de piaţa unică.

De asemenea, IMM-urile trebuie să poată lua parte pe deplin la elaborarea de standarde şi să aibă un acces adecvat la acestea, inclusiv la procesul de certificare.

În sfârşit, pentru a sublinia importanţa drepturilor de proprietate intelectuală (DPI) pentru IMM-uri, Comisia îşi continuă eforturile pentru a institui un sistem de brevete eficient, rentabil, de o înaltă calitate şi sigur din punct de vedere juridic la nivel european, inclusiv un brevet comunitar şi o jurisdicţie competentă în materie de brevete la nivelul Uniunii Europene.
Pentru transpunerea în practică a acestui principiu, Comisia: 
( se va asigura că IMM-urile beneficiază de politicile existente de deschidere a pieţei, colectând informaţii cu privire la funcţionarea pieţei unice prin recursul mai intensiv la monitorizarea pieţei şi a sectorului, în vederea identificării disfuncţionalităţilor pieţei şi a remedierii acestora acolo unde avantajele economice sunt mai importante;

( prezintă, în 2008, un plan de acţiune destinat promovării utilizării semnăturilor electronice şi a autentificării electronice interoperabile şi va lansa, în al doilea trimestru al anului 2009, acţiuni în care vor fi implicate toate părţile interesate relevante, pentru a ajuta IMM-urile să participe la lanţurile de aprovizionare la nivel mondial;
( creşte sprijinul financiar al UE (la 1 milion de euro în 2008 şi la 2,1 milioane de euro începând cu anul 2009) pentru a promova participarea IMM-urilor la standardizare şi apărarea intereselor lor în acest domeniu şi pentru a îmbunătăţi informarea IMM-urilor cu privire la standardele europene şi utilizarea respectivelor standarde de către acestea;

( va spori accesibilitatea sistemului mărcii de comerţ comunitare, în special reducând în mod semnificativ taxele legate de acest domeniu, în cadrul unei soluţii globale pentru perspectivele financiare ale Oficiului pentru Armonizare în cadrul Pieţei Interne (OAPI);

( va depune eforturi în vederea eliminării fragmentării normelor privind protecţia consumatorilor pentru a facilita comerţul transfrontalier pentru IMM-uri, inclusiv prin reducerea la minim a obligaţiilor administrative. 

Organismele europene de standardizare sunt invitate:  
( să reexamineze, în strânsă cooperare cu statele membre şi cu Comisia, modelul lor de întreprindere pentru a reduce costul accesului la standarde, începând cu standardele elaborate în sprijinul legislaţiei şi al politicilor UE;

( să creeze unul sau mai multe „servicii de asistenţă (Helpdesks) pentru IMM-uri”, în coordonare cu reprezentanţii asociaţiilor de IMM-uri;

( să publice în mod sistematic rezumate ale standardelor europene, inclusiv liste de referinţe normative, cu acces nerestricţionat şi în diferite limbi. 

Statele membre sunt invitate:  
( să asigure aplicarea corectă a principiului recunoaşterii reciproce;

( să consolideze sistemul SOLVIT
 de soluţionare a problemelor pentru a se asigura că problemele legate de exercitarea drepturilor privind piaţa unică pot fi rezolvate în mod informal, rapid şi pragmatic;

( să încurajeze organismele naţionale de standardizare să îşi reexamineze modelul de întreprindere pentru a reduce costul accesului la standarde;

( să asigure componenţa echitabilă a comitetelor de standardizare;

( să invite organismele naţionale de standardizare, alături de organismele europene de standardizare, să lanseze campanii de promovare şi informare pentru a încuraja IMM-urile să utilizeze mai eficient standardele şi să ofere feedback cu privire la conţinutul acestora;

( să ofere IMM-urilor servicii de consiliere, inclusiv sprijin pentru a se putea apăra împotriva practicilor comerciale neloiale.  
8. UE şi statele membre trebuie să promoveze ameliorarea competenţelor în cadrul IMM-urilor, precum şi toate formele de inovare.

Ele trebuie să încurajeze investiţiile IMM-urilor în cercetare şi participarea acestora la programe de sprijinire a cercetării şi dezvoltării, a cercetării transnaţionale, a grupării şi a gestionării active a proprietăţii intelectuale de către IMM-uri.

Peste 60% din întreprinderile care au răspuns la consultare consideră că şcolile nu oferă competenţele care le sunt necesare antreprenorilor şi angajaţilor acestora. Acest rezultat subliniază necesitatea societală de a permite tinerilor să dobândească întotdeauna competenţe esenţiale, cum ar fi cititul, scrisul, cunoştinţe în domeniul ştiinţelor naturale, al gestionării, al tehnicii, al tehnologiilor informaţiilor şi comunicaţiilor (TIC), competenţe lingvistice şi de a le permite să fie creativi. IMM-urile suferă în special din cauza lipsei personalului calificat în domeniul noilor tehnologii. În acest context, trebuie pus în aplicare cadrul european de referinţă privind competenţele-cheie pentru învăţarea de-a lungul vieţii
, menit să le ofere tuturor tinerilor competenţele de bază necesare.

Politica europeană de coeziune sprijină acţiunile de promovare a adaptabilităţii lucrătorilor, antreprenorilor şi a întreprinderilor, alocând în acest sens aproximativ 13,5 miliarde de euro pentru perioada 2007-2013. O parte semnificativă din această sumă este consacrată în mod direct IMM-urilor. În plus, se estimează că sprijinul pentru activităţile autonome şi pentru crearea de noi întreprinderi va totaliza 2,8 miliarde de euro. În cele din urmă, dar nu mai puţin important, Comisia lucrează la elaborarea unui inventar al necesităţilor viitoare în materie de competenţe în UE.

Lipsa competenţelor este corelată cu potenţialul neexploatat pentru cercetare şi inovaţie. Doar 3 din 10 IMM-uri din UE au declarat în 2007 că au noi produse sau că obţin venituri de pe urma unor noi produse. Prin urmare, este importantă o mai bună integrare a IMM-urilor în comunitatea de cercetare şi promovarea relaţiilor dintre universităţi şi IMM-uri.

De asemenea, este necesar să se încurajeze gestionarea activă a proprietăţii intelectuale de către IMM-uri, de exemplu, permiţând facturarea şi tranzacţiile administrative on-line.

Pentru transpunerea în practică a acestui principiu, Comisia: 
( va extinde, în continuare, sistemul de promovare a mobilităţii ucenicilor în cadrul programului Leonardo Da Vinci pentru 2010; 

( susţine dezvoltarea de către părţile interesate a unui portal european privind competenţele informatice şi cariera profesională în 2008, care va permite întreprinderilor să îşi autoevalueze necesităţile legate de competenţele informatice şi să determine modul în care pot ameliora carierele şi calificările personalului lor; Comisia va publica în 2008 un ghid on-line privind afacerile electronice (e-business), care va ajuta IMM-urile să realizeze un autodiagnostic al necesităţilor pe care le au în acest domeniu; 

( îşi va continua eforturile prin simplificarea, îmbunătăţirea informării şi creşterea ratelor de finanţare, pentru a optimiza participarea IMM-urilor la Al 7-lea program-cadru pentru cercetare şi dezvoltare tehnologică (7PC);

( încurajează creşterea IMM-urilor, garantând că un IMM care participă la un proiect din cadrul 7PC poate păstra avantajul statutului de IMM pe toată durata proiectului, chiar dacă depăşeşte plafoanele aplicate IMM-urilor în cursul acestei perioade;

( va simplifica normele privind ajutoarele de stat pentru a permite statelor membre să sprijine cercetarea, dezvoltarea şi inovarea, în special prin intermediul regulamentului general de exceptare pe categorii;

( favorizează apariţia unor întreprinderi cu o creştere puternică susţinând capacitatea de cercetare şi inovare a IMM-urilor, în principal prin intensificarea coordonării programelor şi iniţiativelor naţionale;

( va dezvolta, în consultare cu statele membre, o strategie în materie de grupări (clustere) incluzând iniţiative destinate încurajării cooperării transnaţionale în materie de grupări, facilitând accesul grupărilor la noi pieţe şi luând măsuri pentru încurajarea unei participări mai intense a IMM-urilor în cadrul grupărilor inovatoare;

( va căuta să susţină participarea IMM-urilor la transferul de cunoştinţe, parţial prin lansarea unui proiect-pilot menit să contribuie la finanţarea comercializării proprietăţii intelectuale;

( va încuraja o participare activă a IMM-urilor în cadrul activităţilor întreprinse de Institutul European de Inovare şi Tehnologie (EIT), pentru a le permite acestora să beneficieze de transferurile de cunoştinţe favorizate de EIT. 

Statele membre sunt invitate: 

( să încurajeze eforturile depuse de IMM-uri pentru a se internaţionaliza şi pentru a deveni întreprinderi cu o creştere puternică, inclusiv prin participarea la grupările inovatoare;

( să promoveze dezvoltarea competenţelor IMM-urilor în domeniul cercetării şi al inovării, de exemplu, prin intermediul accesului simplificat la infrastructurile publice de cercetare, prin utilizarea serviciilor de cercetare şi dezvoltare, prin recrutarea şi formarea de personal calificat, în conformitate cu noul cadru comunitar privind ajutoarele de stat pentru cercetare, dezvoltare şi inovare;

( să deschidă programe naţionale de cercetare în cazul în care această acţiune oferă avantaje şi pentru IMM-urile din alte state membre şi să contribuie la accesul IMM-urilor la activităţile de cercetare transnaţionale, de exemplu, printr-o programare comună;

( să se asigure că, în cadrul punerii în aplicare a programului privind politica de coeziune, IMM-urile pot obţine uşor finanţări legate de spiritul antreprenorial, inovare şi cunoştinţe;

( să susţină dezvoltarea unei identităţi electronice pentru întreprinderi, pentru a permite facturarea şi tranzacţiile administrative on-line;

( să încurajeze întreprinderile, în special IMM-urile şi alte părţi interesate, inclusiv autorităţile relevante responsabile cu achiziţiile publice, să participe la acţiuni care contribuie la implementarea rapidă a iniţiativei privind pieţele-pilot.  
9. UE şi statele membre trebuie să permită IMM-urilor să transforme provocările legate de mediu în oportunităţi.

Ele trebuie să furnizeze mai multe informaţii, expertiză şi stimulente financiare pentru a permite fructificarea deplină a oportunităţilor oferite de noile pieţe „verzi” şi o mai mare eficienţă energetică, în parte prin implementarea unor sisteme de management de mediu în IMM-uri.

Schimbările climatice, penuria de energie şi dezvoltarea durabilă reprezintă provocări-cheie pentru IMM-uri, care trebuie să adopte modele mai durabile de producţie şi de afaceri. Cererea de produse şi servicii ecologice deschide, de asemenea, calea către noi oportunităţi de afaceri.

Doar 29% dintre IMM-uri (în comparaţie cu 46% dintre marile întreprinderi) au introdus măsuri pentru a economisi energia sau materiile prime. Doar 4% dintre IMM-urile din UE, în comparaţie cu 19% dintre marile întreprinderi, au instituit un sistem complet de eficienţă energetică. IMM-rile sunt vulnerabile în special în faţa tendinţei actuale de creştere a preţurilor la energie şi la materii prime, precum şi la schimbările climatice prevăzute şi trebuie să îşi sporească eficienţa şi capacitatea de a se adapta la aceste provocări, pentru a le transforma în oportunităţi.

Pentru transpunerea în practică a acestui principiu, Comisia: 
( facilitează accesul IMM-urilor la Sistemul de management de mediu şi audit (EMAS) prin simplificarea procedurilor de mediu, reducerea taxelor şi propunând posibilitatea înregistrării grupărilor formate din mai multe întreprinderi;

( va finanţa o reţea de experţi în eficacitate ecologică şi energetică în cadrul Enterprise Europe Network, care vor oferi consiliere cu privire la o funcţionare eficientă din punct de vedere ecologic, la potenţialul pieţelor şi la oportunităţile de finanţare în vederea unei funcţionări mai eficiente, în special pentru IMM-uri;

( dezvoltă noi forme de sprijin în favoarea întreprinderilor nou înfiinţate inovatoare şi a IMM-urilor din domeniul eco-inovaţiei, în vederea facilitării accesului pe piaţă, al transferului de tehnologie, al utilizării standardelor şi al accesului la finanţare, în conformitate cu dispoziţiile existente în domeniul ajutoarelor de stat.

Statele membre sunt invitate:  
( să ofere stimulente pentru întreprinderile şi produsele eficiente din punct de vedere ecologic (de exemplu, sisteme de stimulente fiscale şi prioritatea acordată subvenţiilor destinate finanţării întreprinderilor durabile), în conformitate cu orientările comunitare privind ajutorul de stat pentru protecţia mediului şi să recurgă la abordarea simplificată privind ajutoarele de mediu pentru IMM-uri, dezvoltată în regulamentul general de exceptare pe categorii (RGEC); 
( să utilizeze în totalitate suma de aproximativ 2,5 miliarde de euro alocată programelor legate de politica de coeziune, pentru a susţine produsele şi procedeele ecologice în IMM-uri. |

10.  UE şi statele membre trebuie să sprijine şi să încurajeze IMM-urile să beneficieze de creşterea pieţelor din exteriorul UE, în special  printr-un sprijin specific pieţei şi prin activităţi de formare în afaceri.
Doar 8% dintre IMM-urile europene (şi 7% dintre microîntreprinderi) au declarat că o parte din cifra lor de afaceri provenea din exporturi, un procent mult mai scăzut decât cel care corespunde marilor întreprinderi (28%). În plus, doar 12% dintre inputurile unui IMM mediu sunt achiziţionate în străinătate.

Pieţele cu creştere rapidă reprezintă un potenţial neexploatat pentru numeroase IMM-uri europene. În special, extinderile UE au creat noi oportunităţi comerciale importante atât pentru întreprinderile din „vechile” state membre, cât şi pentru cele din „noile” state membre. Aceasta demonstrează importanţa exploatării depline a potenţialului oferit de pieţele din ţările candidate la aderare şi din ţările care fac obiectul politicii europene de vecinătate. 
Barierele comerciale au un impact mai mare asupra IMM-urilor decât asupra marilor întreprinderi, deoarece IMM-urile au resurse limitate şi o capacitate mai mică de a absorbi riscurile, în special atunci când îşi desfăşoară activitatea pe pieţe cu o concurenţă ridicată. Prin urmare, pentru a putea avea acces pe aceste pieţe, IMM-urile au nevoie de ajutor în ceea ce priveşte obţinerea de informaţii referitoare la partenerii potenţiali şi la deschiderile existente pe pieţele lor. De asemenea, este necesar să fie ajutate să depăşească barierele culturale din calea schimburilor comerciale şi diferenţele dintre mediile de legiferare sau cele juridice.

Pentru a ajuta IMM-urile să beneficieze pe deplin de oportunităţile oferite de globalizare, trebuie acordată o atenţie specială îmbunătăţirii accesului la pieţele de achiziţii publice şi aplicării drepturilor de proprietate intelectuală, asigurării unei concurenţe loiale, precum şi facilitării accesului pe piaţă.

Pentru transpunerea în practică a acestui principiu, Comisia: 
( a instituit echipe însărcinate cu accesul la pieţe pe principalele pieţe de export; compuse din consilieri comerciali din statele membre şi din organizaţii comerciale ale UE, aceste echipe vor contribui la îmbunătăţirea informării IMM-urilor cu privire la barierele comerciale care fac dificil accesul la pieţe situate în afara UE;

( va depune eforturi intense în vederea deschiderii pieţelor unor ţări terţe, în special cele din ţările dezvoltate şi din ţările în curs de dezvoltare avansate, prin intermediul negocierilor din cadrul OMC şi al acordurilor bilaterale;

( va urmări în special deschiderea pieţelor de achiziţii publice din ţările terţe, ceea ce ar trebui să ofere avantaje tuturor părţilor în cauză, prin intermediul negocierilor sale bilaterale şi multilaterale (Acordul privind achiziţiile publice al OMC), în special cu ţări cu creştere rapidă;

( va promova facilitarea schimburilor comerciale, atât în contextul OMC, cât şi în cadrul negocierilor bilaterale; 
( va continua să faciliteze accesul IMM-urilor din UE la pieţele ţărilor candidate şi ale altor ţări vecine, în special prin intermediul Enterprise Europe Network şi prin promovarea principiului „Gândiţi mai întâi la scară mică” în aceste ţări, inclusiv prin schimburi de bune practici bazate pe Carta europeană pentru întreprinderile mici şi pe SBA; 
( intenţionează să înfiinţeze centre europene de întreprinderi pe anumite pieţe în 2009, începând cu India şi China, cele două economii cu creştere rapidă;

( intenţionează să lanseze proiectul Gateway to China („Poartă de acces către China”), axat pe instituirea unui program de formare a cadrelor de conducere în China, pentru a permite IMM-urilor europene să fie mai competitive pe piaţa chineză până în 2010. 

Statele membre sunt invitate: 

( să încurajeze consilierea IMM-urilor de către întreprinderi mari pentru a le ajuta să aibă acces la pieţele internaţionale  

( Punerea în aplicare a SBA şi buna guvernanţă 
De la lansarea sa de către Comisie în octombrie 2007, ideea unui „Small Business Act” pentru Europa a suscitat numeroase aşteptări. Iniţiativa beneficiază de un larg sprijin la nivelul guvernelor, al Parlamentului European şi al comunităţii de IMM-uri, însă este important să fie pusă în aplicare în mod riguros. În acest scop, este indispensabil un angajament politic deplin atât din partea Comisiei, cât şi din partea statelor membre. Prin urmare, ca bază pentru un angajament reînnoit faţă de IMM-uri, Comisia invită Consiliul European să primească favorabil şi să susţină iniţiativa „Small Business Act” pentru Europa, să adopte cele 10 principii şi să se angajeze în vederea punerii în aplicare a acţiunilor propuse. De asemenea, Comisia invită Consiliul şi Parlamentul să adopte rapid propunerile legislative legate de această iniţiativă.

SBA ar trebui să fie integrată pe deplin în strategia pentru creştere şi locuri de muncă pentru a permite o punere în aplicare eficientă a acesteia, precum şi o actualizare periodică a rezultatelor sale preconizate. Prin urmare, statele membre sunt invitate să profite de actualizarea ciclului de la Lisabona, prevăzută pentru sfârşitul anului 2008, pentru a lua în considerare SBA în cadrul programelor lor naţionale de reformă şi al rapoartelor lor anuale de implementare. Statele membre se pot inspira din prezentarea anexată a bunelor practici în UE, iar Comisia va continua să ofere o platformă pentru schimbul de bune practici.

Comisia va evalua progresele realizate în ceea ce priveşte punerea în aplicare a SBA şi va elabora periodic rapoarte cu privire la acestea în cadrul strategiei pentru creştere şi locuri de muncă, începând cu anul 2008. Consiliul European va putea astfel să examineze progresele realizate în domeniul politicii în domeniul IMM-urilor, atât la nivelul Comunităţii, cât şi la nivelul statelor membre şi să desprindă concluziile necesare.

Schimbul de bune practici privind politica în domeniul IMM-urilor s-a dovedit a fi un instrument excelent de punere în aplicare a Strategiei de la Lisabona pentru creştere şi locuri de muncă. Începând cu anul 2000, Comisia colectează exemple de bune practici în diverse domenii. Exemplele reunite în cadrul Cartei europene pentru întreprinderile mici pot fi consultate în catalogul on-line al cartei la adresa următoare: 

http://ec.europa.eu/enterprise/enterprise_policy/charter/gp.

Totodată, Premiile europene pentru spiritul antreprenorial au drept obiectiv recunoaşterea excelenţei în promovarea spiritului antreprenorial la nivel regional şi recompensarea iniţiativelor remarcabile. Exemple de bune practici în promovarea întreprinderilor sunt disponibile la adresa:

http://ec.europa.eu/enterprise/entrepreneurship/smes/awards/download/compendium_2007_en_lowres.pdf.


I.2. “Ce s-a făcut şi ceea ce trebuie făcut pentru IMM-urile din Europa”


Acordând atenţia cuvenită problematicii IMM-urilor, Comisia Europeană, după o competentă examinare de ansamblu a progreselor înregistrate în punerea în aplicare a „Small Business Act ” pentru Europa, la 23.02.2011, a prezentat Memorandumul 11/109 cu tema “Ce s-a făcut şi ceea ce trebuie făcut pentru IMM-urile din Europa”. Totodată, documentul stabileşte noi acţiuni pentru a răspunde provocărilor generate de criza economică. 


Iată, pe scurt, principalele concluzii ale Memorandumului:
A.       SBA a ajutat IMM-urile să prospere după 2008: Realizări

- Între 2008 şi 2010, atât Comisia, cât şi statele membre, s-au axat pe punerea în aplicare a acţiunilor prevăzute pentru a atenua sarcinile administrative, pentru a facilita accesul la finanţare şi pentru sprijinirea IMM-urilor privind accesul la pieţe.

- Toate iniţiativele legislative prevăzute de SBA au fost adoptate, cu excepţia regulamentului privind statutul de societate privată europeană (SPE), încă în discuţie la nivelul Consiliului.

- Directiva privind facturarea electronică este deosebit de utilă pentru întreprinderile mici, prin tratamentul egal între e-facturi şi cele pe hârtie.

- Întreprinderile cu o cifră de afaceri mai mică de 2 milioane € poate beneficia de un sistem de contabilitate de casă opţional care face posibil ca ele să întârzie înregistrarea TVA-ului până când primeşte plata de la clienţii lor. 
- Autorităţile publice sunt obligate să plătească în termen de 30 zile facturile IMM-urilor ca o garanţie de securitate pentru acestea.

Realizări mai mari au fost obţinute în alte domenii decât cel legislative:

- 100.000 de IMM-uri au beneficiat, până în prezent, de instrumentele financiare CIP
 . Un număr suplimentar de 200.000 de IMM-uri sunt prevăzute să beneficieze de aceste facilităţi până în 2013. În medie, fiecare IMM căruia i se acordă un împrumut garantat creează 1,2 locuri de muncă.

- IMM-urile suportă, în prezent, sarcini administrative mai simple la accesarea achiziţiilor publice şi au oportunităţi mai bune pentru licitare în comun.

- Pentru a facilita accesul IMM-urilor la pieţele ţărilor terţe, Comisia a deschis în noiembrie 2010, un Centru de IMM-uri UE în China .

- Comisia a pus antreprenorii şi IMM-urile în centrul politicii de inovare şi cercetare. Obiectivul său este de a elimina barierele încă existente în faţa antreprenorilor în efortul de "a aduce idei noi pe piaţă".

B.       Acţiuni pentru stimularea IMM-urilor

Cu toate succesele menţionate, trebuie făcut mai mult pentru a ajuta IMM-urile să prospere, iar statele membre trebuie să acţioneze cât mai rapid şi mai eficient posibil, în punerea în aplicare a SBA.

1. O povară administrativă mai uşoară

Pentru a facilita sarcina de pornire şi de funcţionare a unei întreprinderi, Comisia:

( va promova, în întreaga UE, aplicarea principiului "o singură dată", prin care autorităţile publice şi organele administrative trebuie să se abţină de la a solicita aceleaşi informaţii, date, documente sau certificate care au fost deja puse la dispoziţia acestora, în contextul altor proceduri;

( simplifică setul normativ contabil al UE prin revizuirea cerinţelor de bază pentru conturile anuale şi consolidate (Directiva 4 şi 7) ale societăţilor cu răspundere limitată.

( în conformitate cu Regulamentul unei comunicări inteligente, va  explora posibilitatea de a stabili obiective cuantificate de reducere, de către statele membre, a tentaţiei de aplicare a principiului de "gold plated" (suprareglementare)
.

Statele membre sunt invitate să:  
( evalueze, în mod sistematic, impactul legislaţiei asupra IMM-urilor, utilizând un "test IMM", luând în considerare diferenţele în mărimea întreprinderilor;

( prezinte, în fiecare an, la un anumit moment, o planificare a proiectelor legislative legate de mediul de afaceri, care vor intra în vigoare pe următoarea perioadă bugetară;

( pună riguros în aplicare principiul "Gândiţi mai întâi la scară mică", care presupune o simplificare suplimentară a mediului de reglementare şi administrativ în care IMM-urile îşi desfăşoară activitatea.

2. IMM-urile au nevoie de un acces mai facil la finanţare pentru investiţii şi creştere 

Pentru a îmbunătăţi accesul IMM-urilor la finanţare, Comisia va:

( acţiona în scopul de a ajuta IMM-urile prin intermediul unei scheme de garantare a împrumuturilor consolidate, care vor susţine investiţiile, creşterea economică, inovarea şi cercetarea;

( face programele de finanţare ale UE mai accesibile pentru IMM-uri prin simplificarea în continuare a procedurilor;

( prezenta un plan de acţiune pentru îmbunătăţirea accesului IMM-urilor la finanţare, inclusiv accesul la pieţele de capital de risc, precum şi măsuri specifice menite să facă investitorii mai conştienţi de oportunităţile oferite de IMM-uri;

( explora opţiunile pentru crearea unor instrumente de valorificare a drepturilor de proprietate intelectuală la nivel european, în special pentru a facilita accesul IMM-urilor la piaţa cunoaşterii.

Statele membre sunt invitate să:

( faciliteze accesului IMM-urilor la fondurile structurale prin acceptul ca IMM-urile să prezinte o singură dată toate datele necesare pentru accesarea fondurilor structurale;

( dezvoltarea de soluţii de tip "ombudsman credit" pentru a facilita, în continuare, dialogul dintre IMM-uri şi instituţiile de credit;

( se asigure că neconcordanţele în tratamentul fiscal nu conduc la dubla impunere, care ar împiedica investiţiile de capital cu risc transfrontalier;

( crearea de ghişee unice unde IMM-urile pot aplica pentru burse europene, naţionale şi locale.

3. Sprijinirea IMM-urilor pentru a face faţă globalizării pieţelor

Pentru a îmbunătăţi accesul IMM-urilor în China, Comisia a deschis un centru UE pentru IMM-uri în China, în noiembrie 2010. Mai multe centre au fost înfiinţate sau vor fi înfiinţate în alte ţări cu creştere rapidă. Exporturile reprezintă un potenţial neexploatat uriaş, în special în ţările BRIC, care se estimează că vor reprezenta 60% din PIB-ul mondial până în 2030. În prezent, aceste pieţe sunt servite doar cu 7% până la 10% din IMM-urile exportatoare din UE.

Pentru a continua îmbunătăţirea accesului la pieţele globale pentru IMM-uri, Comisia va:
( prezenta noi propuneri de sprijinire a IMM-urilor pe pieţele din afara UE;

( prezenta o nouă strategie pentru grupuri şi reţele competitive la nivel global;

( aborda problemele IMM-urilor atunci când utilizează instrumentele de protecţie a Comerţului UE (TDI), prin creşterea volumului de informaţii şi asistenţa în utilizarea lor;

( continua eforturile sistematice pentru a elimina barierele netarifare în acordurile de liber schimb şi de a facilita accesul IMM-urilor pe piaţa unor terţe ţări.

Statele membre sunt invitate: 
( să ofere sprijin pentru IMM-uri în crearea de reţele, în conformitate cu legislaţia comunitară privind ajutoarele de stat şi regulile de concurenţă;

( să încurajeze IMM-urile să angajeze sau să cumpere expertiză de specialitate, în scopul de a ajuta companiile să crească, să inoveze şi să penetreze pieţele internaţionale.

4. Piaţa internă

În ciuda progreselor considerabile în a ajuta IMM-urile să beneficieze de piaţa unică, multe firme manifestă precauţie cu privire la angajarea în activităţi transfrontaliere pentru diferite motive. Efectuarea de plăţi transfrontaliere este adesea percepută ca fiind costisitoare şi împovărătoare, la fel şi instrumentele disponibile pentru rezolvarea eventualelor conflicte cu clienţii, în special în e-commerce. Accesul la achiziţiile publice, standardele şi normele, protejarea intereselor IMM-urilor sunt mai atent  luate în considerare dar este nevoie de mai multă acţiune.

Pentru a încuraja activitatea transfrontalieră, Comisia va:

( efectua o analiza profundă  a practicilor comerciale neloiale din cadrul Uniunii Europene şi va prezenta o propunere legislativă, dacă este necesar;

( prezenta o propunere legislativă pentru o bază fiscală comună a societăţilor consolidate (CCCTB), o propunere pentru o nouă strategie TVA, care vizează, în special, reducerea obstacolelor fiscale şi a sarcinilor administrative pentru IMM-uri în cadrul pieţei unice;

( facilita recuperarea datoriilor transfrontaliere;

( propune un instrument de tipul Dreptului European al Contractelor;

( întreprinde o revizuire a sistemului european de standardizare, în 2011, pentru a se asigura că se adresează nevoilor IMM-urilor;

( explica normele privind etichetarea de origine şi informarea IMM-urilor cu privire la mijloacele aflate la dispoziţia lor pentru a proteja interesele lor legitime. 
Statele membre sunt invitate să:

( pună în aplicare pe deplin "Codul european de bune practici care facilitează accesul IMM-urilor la achiziţiile publice ";

( să promoveze publicarea on-line de rezumate gratuite ale standardelor europene cu o indicaţie clară a schimbărilor efectuate ori de câte ori standardele sunt revizuite. 
Comisia va, iar statele membre sunt invitate să:

( lucreze împreună şi să depună eforturi pentru a îmbunătăţi interoperabilitatea electronică pe piaţa internă, în special la prezentarea, până în 2012, pe baza Actului privind piaţa unică, a unei Directive pentru garantarea reciprocă de recunoaştere a e-identificării şi e-autentificării în întreaga UE şi revizuirea, în 2011, a directivei privind semnătura electronică.  
5. Sprijinirea IMM-urilor în valorificarea oportunităţilor unei economii bazate pe folosirea eficientă a resurselor

Strategia Europa 2020 a mutat accentul în sprijinirea IMM-urilor pentru a deveni actori-cheie în tranziţia spre creşterea economică bazată pe valorificarea eficientă a resurselor. În timp ce IMM-urile au unele stimulente de piaţă pentru a optimiza utilizarea resurselor lor, ele se confruntă adesea cu probleme legate de limitele de informare, de resurse umane şi financiare care împiedică utilizarea optimă a acestor stimulente.

Pentru a depăşi aceste probleme, Comisia va:
( pune în aplicare noul plan pentru eficienţă energetică şi trecerea la un plan de acţiune de eco-inovare, care acordă o atenţie deosebită IMM-urilor în promovarea networking, tehnologii cu emisii reduse de carbon şi utilizarea eficientă a resurselor de inovare;

( dezvolta, în continuare, acţiuni specifice pentru experţii de mediu şi de energie în cadrul Enterprise Europe Network. 
Statele membre sunt invitate:

( la o mai bună utilizare a posibilităţilor de ajutor de stat pentru sprijinirea investiţiilor în mediu şi în surse regenerabile de energie;

( să ajute IMM-urile să dobândească abilităţi manageriale şi tehnice necesare pentru a adapta afacerea la exigenţele privind reducerea emisiilor de carbon, a unei economii bazată pe folosirea eficientă a resurselor, printre altele, prin intermediul Fondului Social European;

( să ofere stimulente de reglementare pentru IMM-uri înregistrate în Schema de Eco-management şi audit (EMAS) şi cu ISO 14000 şi să ia măsuri pentru a încuraja întreprinderile micro şi mici să profite de schemele de tip EMAS simplificate, cum ar fi "EMAS-EASY". 
6. Promovarea antreprenoriatului, crearea de locuri de muncă şi creştere favorabilă incluziunii

IMM-urile sunt principalii creatori de locuri de muncă în UE. Ele oferă două treimi din locurile de muncă din sectorul privat din UE şi vor avea un rol esenţial în atingerea obiectivului UE de ocupare de 75% până în 2020. Cu toate acestea, din cauza crizei economice s-au pierdut aproximativ 3.250.000 locuri de muncă în IMM-uri, ceea ce subliniază şi mai mult necesitatea de a restabili capacitatea de creare de locuri de muncă a IMM-urilor.

Pentru a încuraja antreprenorii să demareze o afacere sau să se extindă,  Comisia va:
( crea programe de îndrumare pentru femeile antreprenor, în cel puţin 10 ţări europene, care să ofere consiliere şi sprijin în demararea, funcţionarea şi în creşterea întreprinderilor lor;

( identifica cele mai bune practici pentru a sprijini transferurile de întreprinderi şi va lansa o campanie de promovare a acestor practici; 
( adopta, până la sfârşitul anului 2011, o Iniţiativă privind antreprenoriatul social, concentrându-se asupra întreprinderilor care urmăresc obiective sociale. 
Statele membre sunt invitate să:

( reducă la o lună timpul necesar pentru obţinerea licenţelor şi a autorizaţiilor (inclusiv autorizaţiile de mediu), până la sfârşitul anului 2013;

( promovarea celei de-a doua şanse pentru antreprenori prin limitarea timpului, la un maxim de trei ani, de descărcare de gestiune şi decontarea datoriei unui  antreprenor cinstit după faliment, până în 2013;

( dezvoltarea de puncte de informare de piaţă user-friendly şi larg susţinute de baze de date privind întreprinderile transferabile şi pentru furnizarea de informaţii de formare profesională şi sprijin pentru a creşte numărul de transferuri de afaceri de succes, inclusiv campanii de comunicare pentru a creşte gradul de conştientizare a nevoii de pregătire din timp a transferurilor de afaceri.

Concluzii

Pentru a da un nou impuls SBA-ului şi pentru a asigura o prezentare completă şi la timp a tuturor acţiunilor sale se impune un sprijin activ şi o cooperare deplină a tuturor statele membre, a instituţiilor europene şi a părţilor interesate.

Comisia este hotărâtă să continue să acorde prioritate IMM-urilor şi să ia în considerare caracteristicile specifice ale acestora în propunerile şi programele lor. Îmbunătăţirea gradului de conştientizare şi vizibilitatea acţiunilor cu factorii de decizie naţionali şi regionali şi cu alte părţi interesate vor avea un rol esenţial în asigurarea faptului că SBA este pus în aplicare în interesul antreprenorilor.

Reprezentantul IMM-urilor va monitoriza progresul punerii în aplicare a SBA, în strânsă colaborare cu statele membre. În plus, o Adunare pentru IMM-uri va oferi un nou forum pentru interacţiunea regulată cu reprezentanţii IMM-urilor.

Statele membre sunt invitate să pună în aplicare pe deplin SBA actualizat, care va contribui la îndeplinirea principalelor obiective ale Strategiei Europa 2020. Parlamentul European şi Consiliul au un rol esenţial în menţinerea IMM-urilor pe o poziţie prioritară pe agenda politică şi în asigurarea unui sprijin deplin pentru punerea în aplicare a SBA.

CAPITOLUL II

Dezvoltarea IMM-urilor în România

II.1. Importanţa dezvoltării IMM-urilor în economia românească
În România, ca în oricare economie de piaţă, IMM-urile au efecte benefice pentru sistemul economic, prin rolurile pe care le îndeplinesc:

( dimensionarea lor redusă contribuie la diminuarea practicilor birocratice şi la evitarea depersonalizării relaţiilor umane, datorită scurtării circuitului documentelor şi al informaţiilor în firmă. De aceea, IMM-urile asigură o calitate superioară a ocupării din punctul de vedere al performanţelor şi satisfacţiei în muncă. Relaţiile în aceste firme sunt mai puţin formalizate şi există o mai strânsă legătură între eforturile individuale şi obiectivele întreprinderii;

 ( accentul pe procesele de inovaţie, atât în privinţa tehnologiilor, cât şi a managementului, reprezintă o altă trăsătură importantă a IMM-urilor;

( un alt rol important este acela că sporesc caracterul concurenţial al unor pieţe, ele însele fiind surse de concurenţă, determinând astfel o mai bună satisfacere a nevoilor consumatorilor;

( asigură combinări ale unor factori de producţie care, în alte condiţii, probabil nu ar fi folosiţi: resurse locale, produse secundare ale firmelor mari şi altele. Cu întreprinderile mari, IMM-urile au relaţii de cooperare care se prezintă fie sub forma acordurilor de parteneriat (financiar, tehnologic s.a.), fie sub forma unei sub-furnituri (de capacitate, de specialitate s.a.);

( IMM-urile contribuie la formarea ofertei de bunuri şi servicii şi, în acest fel, la formarea PIB, la creşterea exporturilor şi a investiţiilor naţionale;

( întreprinderile mici şi mijlocii sunt surse importante creatoare de locuri de muncă, prin aceasta ele contribuind la stabilitatea socială a zonei respective;

( sectorul IMM-urilor este principala sursă de formare a clasei de mijloc, ce are un rol decisiv în asigurarea stabilităţii socio-politice a ţării. Acest lucru este posibil datorită faptului că distribuţia puterii economice prin sistemul firmelor mici şi mijlocii conduce la o repartizare favorabilă a puterii în societate;

( IMM-urile sunt administrate direct de către proprietari, de aceea sistemul de luare a deciziilor este foarte simplu şi depinde de talentul şi de capacităţile manageriale ale acestora. Firmele mici şi mijlocii prezintă o mare flexibilitate şi rezistenţă în perioadele de recesiune, datorită capacităţii de adaptare la modificările pieţei;

( IMM-urile asigură potenţialul de dezvoltare al viitoarelor mari întreprinderi, graţie proceselor de creştere şi dezvoltare la care iau parte;

( întreprinderile mici şi mijlocii se pot integra relativ uşor într-o reţea economică regională, ceea ce contribuie la dezvoltarea regiunii respective şi la reducerea şomajului.

Întreprinderile micro, mici şi mijlocii (IMM) joacă un rol esenţial în economia europeană. Ele reprezintă o sursă de abilităţi antreprenoriale, inovare şi creare de locuri de muncă. IMM-urile constituie 99,8% din întreprinderile Uniunii Europene (aproximativ 24 de milioane de IMM-uri) şi asigură aproximativ 70% din PIB-ul UE. Totodată, acestea generează două treimi din numărul total al locurilor de muncă, 66,9% în cele 27 de ţări ale Uniunii Europene (aproximativ 76 de milioane de locuri de muncă), multe dintre acestea fiind în zonele rurale şi generează 58,4% din valoarea adăugată, cu ponderi diferite în diverse sectoare industriale.

În România, cele 600.000 de IMM-uri contribuie cu 70% din produsul intern brut. Totodată, acestea asigură ocuparea a 65,9% din totalul locurilor de muncă din mediul privat şi generează 50,34% din valoarea adăugată brută. Totuşi, ele sunt adeseori confruntate cu imperfecţiunile pieţei. IMM-urile au de multe ori dificultăţi în obţinerea de capital sau credite, mai ales în faza de      start-up. Resursele lor limitate pot, de asemenea, să reducă accesul la noi tehnologii sau inovare. 

II.2. Efectele crizei economice asupra sectorului IMM din România
Impactul crizei economice mondiale s-a resimţit puternic în economia României, în ansamblul său, economie care a fost afectată de o încetinire substanţială a creşterii, cu efecte negative şi imediate asupra populaţiei şi întreprinderilor vizând, în principal, locurile de muncă şi volumul vânzărilor. 

Printre factorii care au determinat declinul IMM-urilor se pot enumera: 

( dificultăţi majore în domeniul asigurării finanţării necesare, a lichidităţilor şi blocajul creditării; 

( scăderea drastică a cererii de produse şi servicii la nivel naţional şi internaţional reflectată în reducerea exporturilor şi vânzărilor pe piaţa internă; 

( fiscalitate extrem de ridicată, creşteri foarte mari ale preţurilor la materii prime, energie şi alimente;
( variaţii mari ale cursului valutar şi ale inflaţiei, blocajul financiar generat de plăţile întârziate;
( proceduri judecătoreşti greoaie şi costisitoare de soluţionare a litigiilor comerciale; 

( cadrul legislativ instabil, birocraţie şi numeroase bariere administrative privind desfăşurarea activităţii IMM-urilor; 

( gradul foarte redus al absorbţiei fondurilor comunitare; 

( măsuri insuficiente de susţinere a IMM-urilor în perioada crizei; 

( ajutoare de stat insuficiente şi acces dificil la acestea; 

( excesul de controale ale administraţiei publice locale şi centrale asupra IMM-urilor; 

( creşterea constantă a cheltuielilor privind valoarea utilităţilor şi lipsa unor măsuri de facilitare a accesului IMM-urilor la reţelele de utilităţi.

Toate aceste problemele au afectat toate categoriile de societăţi comerciale care s-au văzut brusc confruntate cu întârzierea plăţilor din partea clienţilor (care aveau la rândul lor probleme de cash-flow), creşterea costurilor pentru restituirea creditelor angajate în valută ca urmare a deprecierii monedei naţionale, diminuarea cifrei de afaceri ca urmare a scăderii cererii pentru produsele şi serviciile lor, dificultăţile de fluxuri de disponibilităţi financiare, lipsa capitalului de lucru pentru dezvoltare, etc.

Conform unui studiul realizat de către Consiliul Naţional al Întreprinderilor Private Mici şi Mijlocii din România (CNIPMMR), confederaţie patronală reprezentativă la nivel naţional pentru IMM-uri, pe un eşantion de 1723 IMM-uri, în perioada 2008 – 2011 aproape jumătate din IMM-urile investigate (49,71%)   şi-au restrâns volumul de activitate, 42,99% din firme funcţionează la aceiaşi parametri, iar 7,30% dintre organizaţii au avut o evoluţie ascendentă (întreprinzătorii din cadrul firmelor falimentare nu au putut fi abordaţi, deoarece fie au închis companiile, fie nu şi-au manifestat disponibilitatea pentru a furniza informaţii)
.

Începând cu 2010, asistăm la o creştere masivă a numărului societăţilor radiate. Ieşirile IMM din sistemul economic au avut drept cauză directă politica de ridicare a gradului de colectare de venituri la bugetul de stat prin introducerea impozitului minim, precum şi al diferenţierilor în tratamentul TVA, măsuri care au generat o reacţie de protecţie din partea agenţilor economici din categoria IMM, aflaţi deja în dificultate economică.

Din perspectiva profitabilităţii nete, din totalul de 590.033 de companii active în 2011, un procent de 42% dintre acestea au înregistrat pierderi nete (250.791 de companii), 39% au înregistrat profit net pozitiv (228.326 de firme), în timp ce 19% dintre acestea (110.532 de firme) au depus situaţii financiare cu profit 0 şi cifra de afaceri 0. Acestea din urmă sunt companii care nu au avut activitate în 2011, sau şi-au declarat „îngheţată” activitatea la Administraţiile Fiscale unde sunt arondate, sau sunt companii inactive, dar care încă nu au fost închise, pe fondul procedurii încă dificile şi birocratice de închidere a unei companii în România. La nivelul anului 2011, rezultatul profitului net cumulat la nivel naţional înregistrat de firmele active din România a fost de 5,315 miliarde de lei, adică de aproximativ 1,178 miliarde euro. Aceasta indică o profitabilitate medie netă de numai 0,52% în 2011 şi un profit mediu net de numai 9.008 lei, adică aproape 2.000 de euro per firmă pentru întregul an 2011, aproximativ egal cu valoarea unui salariu minim anual pe economie. 

II.3. Măsuri care au rolul de a sprijini dezvoltarea IMM-urilor

Principalele măsuri pe care managementul unui IMM ar trebui să le întreprindă pentru a rezista crizei şi a putea readuce într-un final afacerea pe o pantă ascendentă ţin de reducerea costurilor cât mai mult posibil, prin eliminarea cheltuielilor care nu sunt absolute necesare desfăşurării activităţii curente (în special a cheltuielilor cu serviciile executate de terţi), impulsionarea productivităţii muncii tradusă într-o folosire cât mai eficientă a forţei de muncă de care dispune, selectarea pieţelor de desfacere şi a clienţilor după criterii pur economice şi de rentabilitate, iar în paralel consolidarea portofoliului de clienţi profitabili şi stabili financiar.

În domeniul sprijinirii întreprinderilor mici şi mijlocii şi mediului de afaceri, Guvernul a majorat schema ajutoarelor de stat pentru IMM-uri de 5 ori şi a luat decizia amânării la plată a datoriilor firmelor care sunt afectate de criza economică timp de şase luni, cu două condiţii: prima condiţie este achitarea datoriilor curente lunare către stat; a doua condiţie este că trebuie să facă dovada, printr-un sistem de garanţii, că pot şi au mijloacele prin care să-şi achite în viitor datoriile restante. În acelaşi timp, au fost simplificate procedurile pentru accesarea fondurilor europene şi majorată cota de prefinanţare la proiectele europene, de la 15% la 20% şi de la 20% la 30%. 

Plenul Senatului a adoptat, în septembrie 2012, cu unanimitate, Ordonanţa prin care este modificat Codul fiscal în sensul plăţii TVA pentru facturi la încasare, în cazul contribuabililor care înregistrează o cifră de afaceri sub 2.250.000 de lei. Măsura plăţii TVA la încasare se aplică începând cu 1 ianuarie 2013. 

Reprezentanţii întreprinderilor mici şi mijlocii din România consideră prioritare câteva direcţii care pot ajuta acest segment să se dezvolte:

( asigurarea unui cadru legal stabil şi predictibil pentru mediul de afaceri, cu îmbunătăţirea aspectelor privind reducerea birocraţiei şi a fiscalităţii;

( adoptarea unei noi legi pentru întreprinderile mici şi mijlocii, care să asigure implementarea deplină la nivel naţional a Small Business Act (SBA), aplicarea principiului „Reglementaţi mai întâi pentru IMM-uri” şi creşterea treptată de la 0,4% la 1% din PIB a fondurilor alocate de la bugetul de stat pentru finanţarea programelor de dezvoltare, a măsurilor de sprijinire a înfiinţării de noi întreprinderi şi de susţinere a dezvoltării întreprinderilor mici şi mijlocii, la nivel naţional şi local, pentru perioada 2013-2020;

( creşterea sumelor alocate programelor de înfiinţare şi dezvoltare a întreprinderilor mici şi mijlocii, cu alocarea prioritară a 300 milioane euro pentru susţinerea financiară a programului start-up în perioada 2013-2014, care va asigura crearea unui număr de 300.000 locuri noi de muncă şi creşterea cu 4,26% a PIB în perioada 2013-2016;

( relansarea procesului investiţional, prin: diversificarea serviciilor oferite de Fondul Naţional de Garantare a Creditelor pentru IMM şi Fondul Român de Contragarantare (în prezent FNGCIMM garantează pentru 1,4 mil. Euro şi poate garanta pentru încă 2,5 mil. Euro, prin modernizarea serviciilor) în vederea relansării finanţării IMM-urilor;

( măsuri de stimulare a IMM-urilor: impozitarea graduală a IMM-urilor nou înfiinţate – scutire de impozit în primul an, reducerea cu 50% a impozitului pe profit în cel de-al doilea an, cu obligativitatea de asigurare a funcţionării societăţii pe o durată de minim trei ani după finalizarea facilităţilor; îmbunătăţirea cadrului legal privind schemele de ajutor de stat, cu modificarea criteriilor de acordare pentru a le face pe deplin accesibile IMM-urilor;

(  dezvoltarea IMM-urilor din România, prin susţinerea distribuţiei şi comercializării produselor lor, instituirea obligativităţii pentru marile lanţuri de magazine de a asigura un spaţiu minim de desfacere (30%) pentru prezentarea şi comercializarea produselor tradiţionale şi locale realizate de IMM-uri; dezvoltarea reţelelor şi centrelor de consultanţă şi informare pentru IMM-uri, a serviciilor de sprijin în afaceri, susţinerea reţelelor de cooperare dintre IMM-uri, centre de cercetare şi universităţi; asigurarea de servicii complexe, adaptate specificului micilor întreprinzători în vederea accelerării recuperării decalajului dintre România şi UE (în România sunt 24 de IMM-uri/1000 locuitori, în UE sunt 42 de IMM-uri/1000 locuitori);

( îmbunătăţirea accesului IMM-urilor la finanţare, prin: simplificarea procedurilor, pentru creşterea absorbţiei fondurilor structurale; îmbunătăţirea reglementărilor privind scutirea impozitului pe profitul reinvestit; creşterea accesului IMM-urilor la achiziţii publice; instituirea, potrivit practicii europene, a mediatorului de credite pentru IMM-uri, la nivelul fiecărui judeţ, după model francez;
( realizarea inventarului complet al taxelor nefiscale şi al avizelor, autorizaţiilor şi licenţelor în vigoare, inclusiv a procedurilor aplicabile pentru obţinerea acestora, care să fie accesibil on-line şi care să constituie suportul reducerii cu cel puţin 10% dintre acestea şi simplificării procedurilor administrative privind înfiinţarea şi funcţionarea întreprinderilor şi reducerea fiscalităţii şi parafiscalităţii;

( îmbunătăţirea reglementărilor privind executarea silită pentru debite bugetare, cu deblocarea conturilor bancare ale IMM-urilor şi crearea unui sistem de reeşalonare a sumelor, prin reţinerea de maxim 30% din veniturile lunare, fără afectarea plăţii salariilor şi activităţii curente.


II.4. Iniţiative instituţionale vizând dezvoltarea IMM-urilor în România 
II.4.1. Strategia Guvernamentală pentru dezvoltarea sectorului întreprinderilor mici şi mijlocii (IMM)

Ministerul Economiei, Comerţului şi Mediului de Afaceri - Direcţia Generală pentru IMM, Cooperaţie şi Mediul de Afaceri a elaborat documentul strategic intitulat Strategia Guvernamentală pentru dezvoltarea sectorului întreprinderilor mici şi mijlocii (IMM), aprobat de Guvern în iulie 2010.

Obiectivul general al strategiei constă în relansarea economică şi susţinerea dezvoltării IMM-urilor în perioada 2010-2013. 

“În vederea atingerii acestui obiectiv general, Guvernul României are în vedere următoarele obiective specifice / priorităţi strategice pentru perioada 2010-2013: 

1. Îmbunătăţirea accesului IMM la finanţare 
2. Încurajarea spiritului inovator al IMM-urilor şi creşterea competitivităţii acestora 
3. Simplificarea şi îmbunătăţirea cadrului de reglementare în domeniul IMM şi al cooperaţiei 
4. Dezvoltarea sistemului educaţiei antreprenoriale 
5. Îmbunătăţirea participării IMM-urilor pe Piaţa Internă şi pe terţe pieţe” ….

1. Pentru îmbunătăţirea accesului IMM la finanţare, Guvernul României va acţiona în vederea: 
( Diversificării instrumentelor financiare pentru sprijinirea dezvoltării sectorului IMM şi asigurării complementarităţii acestora în contextul politicilor de dezvoltare regională; 
( Sporirii accesibilităţii fondurilor de microcreditare; 
( Consolidării sistemului de fonduri de garantare pentru IMM. 
În vederea diversificării instrumentelor financiare pentru sprijinirea dezvoltării sectorului IMM, Guvernul României îşi propune dezvoltarea de politici care să faciliteze accesul IMM la finanţare în condiţiile respectării cadrului normativ comunitar în domeniul ajutoarelor de stat. Diversificarea avută în vedere se referă la o mai clară definire a obiectivelor ajutoarelor de stat, crearea şi dezvoltarea capacităţilor de finanţare prin capital de risc, creşterea accesibilităţii finanţărilor rambursabile pentru IMM. 

Acţiunile care vor fi realizate prin prezenta Strategie sunt de natura: 

( Creării de scheme de ajutor de stat, îndeosebi pentru achiziţionarea de echipamente, dezvoltării regionale prin investiţii realizate de întreprinderile mici şi mijlocii, susţinerea şi multiplicarea capitalului privat de risc; 

( Sprijinului indirect acordat întreprinderilor mici şi mijlocii, îndeosebi pentru promovarea creşterii economice în mediul rural, crearea şi asigurarea funcţionării unei reţele de investitori privaţi. 

Sporirea accesibilităţii fondurilor de microcreditare presupune dezvoltarea de scheme de microcreditare diferenţiate, atât la nivel regional cât şi sectorial, în vederea creşterii economice şi ocupării forţei de muncă, urmărind crearea culturii creditării în special în rândul întreprinzătorilor cu şanse mici de accesare a unui credit bancar pentru începerea sau dezvoltarea de mici afaceri. 

Îmbunătăţirea accesului IMM la finanţare va fi, de asemenea, sprijinită prin consolidarea sistemului de fonduri de garantare pentru IMM, inclusiv prin abordarea dezvoltării la nivel regional a acestui sistem, susţinută prin crearea şi dezvoltarea capacităţilor de consultanţă pentru dezvoltarea afacerilor. 

De asemenea, Guvernul României are în vedere utilizarea în parteneriat a resurselor financiare locale private şi a sprijinului acordat de Uniunea Europeană. În acest sens, acţiunile care vor fi realizate se referă la: 

( Crearea unui sistem descentralizat de fonduri regionale de asistenţă şi garantare care să îmbunătăţească accesul IMM la finanţare; 

( Capitalizarea suplimentară a FNGCIMM şi capitalizarea continuă a FRCG; 

( Stimularea accesului fondurilor de garantare la schemele europene de cogarantare sau contragarantare oferite de FEI sau Programul pentru inovare şi competitivitate (2007-2013). 

2. Pentru încurajarea spiritului inovator al IMM-urilor şi creşterea competitivităţii, Guvernul României va acţiona în vederea:

( Dezvoltării afacerilor bazate pe creşterea calităţii producţiei şi modele de afaceri eco-eficiente;

( Creşterii nivelului de înnoire tehnologică în IMM în vederea sporirii calităţii şi a productivităţii muncii; 

( Dezvoltării sistemului de sprijin al inovării la nivel naţional; 

( Promovării e-afacerilor. 
Sprijinirea dezvoltării afacerilor bazate pe creşterea calităţii producţiei şi modele de afaceri eco-eficiente asigură încurajarea inovării în întreprinderile mici şi mijlocii şi, pe această cale, creşterea competitivităţii IMM-urilor din România, mai ales pe Piaţa Internă. IMM-urile din România se află în competiţie directă cu toate întreprinderile care oferă produse şi servicii pe pieţele globale şi, de aceea, trebuie încurajate să folosească toate oportunităţile de creştere a competitivităţii şi dezvoltare a afacerilor. 

Competitivitatea întreprinderilor depinde şi de participarea întreprinderilor şi actorilor interesaţi de dezvoltarea afacerilor la activităţile de standardizare, certificare a conformităţii şi metrologie, introducerea cu succes de noi produse şi servicii pe piaţă sau îmbunătăţirea produselor şi serviciilor existente presupunând interacţiunea întreprinzătorilor cu actorii sistemului de standardizare şi evaluare a conformităţii. 

În acest sens, acţiunile care vor fi realizate urmăresc: 

( Sprijinirea organizaţiilor de reprezentare a intereselor IMM-urilor şi a celor expert din domeniul dezvoltării afacerilor pentru a creşte capacitatea de reprezentare a intereselor IMM în structurile şi în activităţile instituţiilor specifice infrastructurii calităţii din România; 

( Diseminarea unei noi culturi a calităţii în România, îndeosebi prin intermediul structurilor de sprijin al dezvoltării afacerilor; 

( Susţinerea dezvoltării organizaţiilor din domeniul infrastructurilor calităţii, în special în vederea creşterii accesibilităţii întreprinderilor mici şi mijlocii la serviciile şi la activităţile acestora. 

Creşterea nivelului de înnoire tehnologică în IMM în vederea sporirii calităţii şi a productivităţii muncii presupune intervenţia publică în sprijinirea IMM-urilor pentru achiziţionarea de tehnologii noi care să le permită intrarea în competiţia de pe pieţele internaţionale. Sprijinul public pentru proiectele de investiţii în tehnologii trebuie să fie orientat şi de facilitarea accesului IMM-urilor la servicii de informare şi consultanţă tehnologică şi managerială de înalt nivel calitativ care să asigure impactul scontat de proiectele lor de investiţii. În acest sens, proiectele de investiţii ale IMM-urilor trebuie să fie susţinute, în mod indirect, prin sprijin pentru crearea şi dezvoltarea de organizaţii care să ofere servicii de informare şi consultanţă îndeosebi în domeniul transferului tehnologic transnaţional. 

Acţiunile care vor fi realizate în acest sens urmăresc: 

( Reanalizarea şi reorientarea ajutorului de stat pentru inovare în concordanţă cu nevoile de susţinere a inovării în interiorul sectorului IMM, precum şi cu obiectivele regionale de sprijinire a inovării; 

( Sprijinirea creării şi/sau dezvoltării capacităţii tehnice şi competenţelor de facilitator/intermediar de transfer tehnologic transnaţional ale furnizorilor de servicii de sprijin al inovării, co-finanţarea costurilor serviciilor de consultanţă în domeniul inovării şi serviciilor de sprijinire a inovării pentru IMM; 

( Sprijinirea accesului întreprinderilor mici şi mijlocii la Programul Cadru 7, CIP şi alte programe comunitare care sprijină transferul de cunoştinţe; 

( Sprijinirea IMM-urilor în vederea realizării de proiecte de cercetare-dezvoltare şi inovare, precum şi obţinerea şi validarea drepturilor de proprietate industrială asupra rezultatelor CDI din IMM; 

( Sprijinirea angajării temporare în cadrul sectorului IMM a personalului cu înaltă calificare. 

Dezvoltarea unui sistem de sprijin pentru inovare la nivel naţional presupune stimularea şi susţinerea activităţilor de inovare din cadrul IMM prin: 

( Crearea de structuri noi de sprijin al IMM-urilor al inovării la nivel local/regional, precum şi sprijinirea celor existente şi funcţionale; 

( Stimularea înfiinţării, dezvoltării şi funcţionării în reţea a structurilor de sprijin al afacerilor. 

Promovarea activităţii de e-afaceri într-o societate informaţională presupune asigurarea condiţiilor necesare pentru ca IMM-urile să beneficieze de oportunităţile pe care societatea informaţională le oferă, în special în vederea creşterii productivităţii şi competitivităţii, prin îmbunătăţirea accesului la informaţii. 

Acţiunile care vor fi realizate urmăresc: 

( Sprijinirea micro-întreprinderilor inovative în vederea construirii infrastructurii necesare emiterii electronice a facturilor; 

( Dezvoltarea unui portal de servicii electronice pentru IMM-uri. 

3. Pentru simplificarea şi îmbunătăţirea cadrului de reglementare în domeniul IMM şi al cooperaţiei, Guvernul României va acţiona în direcţia: 
( Îmbunătăţirii cadrului de reglementare pentru IMM, a simplificării procedurilor de intrare/ieşire pe piaţă şi reducerea barierelor şi a sarcinilor administrative; 
( Îmbunătăţirii cadrului instituţional şi de reglementare al sectorului cooperaţie. 
Îmbunătăţirea cadrului de reglementare pentru IMM, simplificarea procedurilor de intrare/ieşire pe piaţă şi reducerea barierelor şi a poverii administrative asigură un cadru de reglementare mai bun pentru IMM-uri, ca parte a efortului de creştere şi asigurare de locuri de muncă demarat de Uniunea Europeană prin strategiile Lisabona şi EU 2020. 

Acţiunile care vor fi realizate urmăresc: 
( Simplificarea şi îmbunătăţirea calităţii reglementărilor existente precum şi a propunerilor de politici publice şi reglementări; 

( Continuarea şi extinderea proiectelor de măsurare a costurilor şi reducerea sarcinilor administrative impuse întreprinderilor mici şi mijlocii; 

( Extinderea eforturilor de reducere a barierelor administrative în calea înfiinţării, dezvoltării, transferului sau ieşirii de pe piaţă a IMM; 

( Consultarea autorităţilor locale în scopul elaborării de politici publice şi reglementări; 

( Consultarea şi creşterea competenţelor de elaborare de propuneri de politici publice a actorilor non-guvernamentali relevanţi pentru reprezentarea, sprijinirea şi dezvoltarea sectorului de întreprinderi mici şi mijlocii; 

( Dezvoltarea unui sistem statistic care să permită monitorizarea evoluţiei sectorului IMM; 

( Sprijinirea autorităţilor locale sau organizaţiilor cu rol în planificarea dezvoltării regionale în vederea îmbunătăţirii proceselor de planificare a dezvoltării sectorului IMM, ca element al politicii de dezvoltare locală/regională. 

Este important ca Guvernul României să stimuleze şi să sprijine relansarea sectorului cooperaţiei, în primul rând prin îmbunătăţirea cadrului instituţional şi de reglementare al cooperaţiei, ca model economic alternativ de asigurare a unei dezvoltări economice echilibrate şi durabile. Prin cooperarea şi întrajutorarea cu organizaţiile cooperatiste din alte State Membre ale Uniunii Europene, cooperaţia din România poate contribui la accelerarea integrării economiei româneşti în Piaţa Internă a Uniunii Europene. 

În acest sens, s-au identificat următoarele acţiuni de sprijinire a sectorului cooperaţiei: 
( Perfecţionarea cadrului legal şi instituţional al politicilor de sprijin al cooperaţiei; 

( Îmbunătăţirea mecanismului de dialog şi conlucrare cu organizaţiile cooperatiste părţi interesate; 

( O mai bună monitorizare a evoluţiei sectorului cooperatist; 

( Informarea publicului privind valenţele organizării de tip cooperatist; 

( Dezvoltarea de servicii de sprijin pentru organizaţiile cooperatiste. 

4 Pentru promovarea culturii antreprenoriale şi eficientizarea educaţiei antreprenoriale, Guvernul României va acţiona în sensul: 
( Dezvoltării continue a sistemului educaţional pentru promovarea culturii antreprenoriale; 
( Sprijinirea parteneriatului între mediul de afaceri şi sistemul educaţional în scopul promovării spiritului antreprenorial; 
( Susţinerii sistemului de formare profesională la nivel naţional; 
( Dezvoltării sistemului educaţional antreprenorial la nivel universitar, academic. 
Guvernul României va urmări dezvoltarea continuă a sistemului educaţional pentru promovarea culturii antreprenoriale prin: 

( Dezvoltarea programei şcolare prin stimularea spiritului antreprenorial şi formarea adecvată a profesorilor; 

( Încurajarea creativităţii elevilor, dezvoltarea ideilor lor prin organizarea de competiţii dotate cu premii; 

( Întărirea cooperării cu comunităţile de afaceri pentru dezvoltarea unor strategii sistematice de formare a spiritului antreprenorial la toate nivelurile educaţionale; 

( Dezvoltarea culturii şi abilităţilor antreprenoriale în rândul femeilor manager şi tinerilor. 

În vederea sporirii capacităţii furnizorilor de servicii de dezvoltare a afacerilor în a sprijini înfiinţarea de noi afaceri, transferul de afaceri şi a accelerarea dezvoltării IMM-urilor existente, Guvernul României va acţiona pentru: 

( Dezvoltarea de programe, în colaborare cu mediul de afaceri local, care să ofere elevilor şi studenţilor posibilitatea experienţei de muncă; 

( Crearea unui mediu propice dezvoltării antreprenoriatului şi întreprinderilor familiale la nivelul comunităţilor locale. 

Pentru susţinerea sistemului de formare profesională la nivel naţional, Guvernul României va realiza acţiuni în vederea: 

( Îmbunătăţirii definirii şi transparenţei calificărilor profesionale, recunoaşterea acestora şi validarea învăţării non-formale şi informale; 

( Facilitarea şi diversificarea accesului tuturor categoriilor sociale la educaţie, pregătire profesională şi cunoaştere prin intermediul organizării timpului de lucru, serviciilor de sprijin familial, orientare vocaţională şi noi forme de împărţire a costurilor; 

( Dezvoltarea parteneriatelor între componenta educaţională şi de formare profesională şi cea din economia reală prin implicarea partenerilor sociali în planificarea educaţiei şi formării profesionale. 

Dezvoltarea sistemului educaţional antreprenorial la nivel universitar, academic se va realiza prin acţiuni de: 

( Asigurare a unor elemente de educaţie antreprenorială consistente la nivelul învăţământului superior; 

( Încurajare a creativităţii studenţilor, prin recompensarea ideilor lor antreprenoriale în cadrul unor competiţii dotate cu premii. 

5 Guvernul României sprijină îmbunătăţirea participării IMM-urilor pe Piaţa Internă şi pe terţe pieţe prin: 
( promovarea produselor şi serviciilor IMM- urilor pe pieţele externe; 
( stimularea comunicării şi a parteneriatului în afaceri; 
( pregătirea întreprinzătorilor în domeniul tehnicilor de promovare a exportului. 
Guvernul urmăreşte continuarea, diversificarea şi amplificarea acţiunilor şi instrumentele de susţinere a IMM-urilor în activitatea lor de export prin promovarea produselor şi serviciilor IMM-urilor pe pieţele externe. 
Această măsură se realizează prin acţiuni de natura: 

( Sprijinirii accesului pe noi pieţe şi internaţionalizare; 

( Dezvoltarea portalului românesc de comerţ exterior; 

( Furnizarea de informaţii şi asistenţă de specialitate. 

Stimularea comunicării şi a parteneriatului în afaceri va fi realizată prin acţiuni de: 

( Dezvoltarea parteneriatelor de afaceri cu scopul dezvoltării activităţii de export; 

( Încurajarea proiectelor de cooperare transnaţională desfăşurate de asociaţii sectoriale, în scopul sprijinirii exportului şi a creşterii capacităţii de internaţionalizare a IMM-urilor; 

( Stimularea comunicării autorităţi publice – IMM-uri cu privire la investiţiile străine; 

( Intensificarea cooperării dintre IMM-uri şi universităţi/centre de cercetare pentru a îmbunătăţi cercetarea şi inovarea pentru produse destinate exportului. 

Pregătirea întreprinzătorilor în domeniul tehnicilor de promovare a exportului cuprinde acţiuni de 

( Dezvoltarea consultanţei şi instruirii în domeniul promovării exportului pentru IMM; 

( Susţinere a consultanţei privind elaborarea de studii de piaţă şi de produs la cererea IMM-urilor. 

II.4.2. Carta albă a IMM-urilor din România - 2013


Consiliul Naţional al întreprinderilor private mici şi mijlocii din România împreună cu Ministerul Economiei – Departamentul pentru IMM-uri, mediu de afaceri şi turism a elaborat documentul menţionat din care reţin atenţia următoarele idei:


( Dificultăţile majore cu care se confruntă IMM-urile în 2013:

( Scăderea cererii interne
( Cunoaşterea şi adoptarea acquis-ului comunitar
( Neplata facturilor de către instituţiile statului

( Scăderea cererii la export
( Obţinerea consultanţei şi trainingului necesar

( Calitatea slabă a infrastructurii
( Întârzieri la încasarea facturilor de la firme

( Accesul dificil la credite
( Costurile ridicate ale creditelor

( Concurenţa produselor din import
( Instabilitatea relativă a monedei naţionale

( Creşterea nivelului cheltuielilor salariale
( Angajarea, pregătirea şi menţinerea personalului

( Corupţia
( Birocraţia

( Concurenţa neloială
( Controalele excesive
( Inflaţia

( Fiscalitatea excesivă

( Recomandări privind dezvoltarea sectorului de IMM-uri din România
1. Facilitarea accesului la finanţare;
2. Pregătire intreprenorială, managerială şi de specialitate;
3. Stimularea dezvoltării şi creşterii competitivităţii şi performanţelor sectorului de IMM-uri din România;
4. Creşterea capacităţii de supravieţuire şi dezvoltare a start-up-urilor;
5. Susţinerea dezvoltării regionale veritabile;
6. Creşterea calităţii guvernării şi a ratei de absorbţie a fondurilor europene.
( Creşterea contribuţiei programelor operaţionale, din perioada 2014-2020, la relansarea sectorului de IMM-uri şi la crearea de locuri de muncă şi valoare adăugată în cadrul său; 

( Includerea reprezentanţilor organizaţiilor de IMM-uri în toate organismele care elaborează strategiile şi sistemul de programe operaţionale ale României 2014-2020;
( Includerea în axele şi domeniile majore de intervenţie ale sistemului de programe operaţionale 2014-2020 a unor noi elemente care să asigure reflectarea rolului, specificului şi potenţialului IMM-urilor:

( Facilitarea transferului tehnologic în întreprinderi;
( Sprijinirea IMM-urilor în utilizarea energiilor neconvenţionale;
( Evaluarea şi valorificarea patrimoniului privind proprietatea intelectuală;
( Facilitarea accesului IMM-urilor/start-up-urilor inovative la capital de risc;
( Creşterea competitivităţii IMM-urilor/start-up-urilor inovative prin stimularea accesului la servicii de consultanţă 
( Formare de specialişti pentru profesiile noi ale “smart economy”;
( Dezvoltarea capacităţii partenerilor sociali – sindicate şi patronate – de a contribui la realizarea incluziunii sociale;
( Suport pentru dezvoltarea parteneriatelor public –private.
II.4.3. Noua Lege “europeana” pentru IMM-urile din Romania

În data de 8 aprilie 2014, modificările la Legea IMM-urilor au fost adoptate de Camera Deputaţilor cu 318 voturi “pentru” si 0 “împotriva”.

Aceste modificări aduse Legii 346/2004, cunoscută ca Legea IMM-urilor, au drept scop transpunerea în legislaţia româneasca a celor 10 principii prevăzute de iniţiativa Comisiei Europene “Small Business Act”(SBA), prezentată în detaliu în Capitolul I al lucrării. Masurile de operaţionalizare a acestor principii sunt menite sa confere valoare adăugata mediului de afaceri la nivel comunitar. Principalul scop al acestei noi masuri legislative este de a asigura şanse egale tuturor IMM-urilor si a ameliora cadrul juridic si administrativ pe întreg teritoriul UE.

Modificarea Legii nr. 346/2004 va avea ca principale rezultate:

Implementarea integrală a principiilor SBA ia măsuri de operaţionalizare a acestora, evitând astfel discriminarea IMM-urilor din România, comparativ cu IMM-urile din tarile in care SBA se aplica.

Principalele prevederi:

( Testul IMM se efectuează de către iniţiatorul actului normativ, înainte de demararea procesului de avizare a acestuia si consta in efectuarea unui sondaj cu privire la potenţialele efecte generate în activitatea întreprinderilor mici şi mijlocii la introducerea noilor reglementări. Evaluarea rezultatelor Testului IMM, trebuie să conducă la identificarea corecţiilor care se impun în definitivarea proiectului de act normativ. Cu această ocazie, devine obligatorie consultarea organizaţiilor reprezentative ale întreprinderilor mici şi mijlocii privind conţinutul proiectelor de acte normative, al analizelor de impact şi a Testului IMM.

( Dispoziţii speciale referitoare la achiziţiile publice în cazul IMM-urilor care subcontractează părţi din contracte. Va exista obligaţia includerii de prevederi privind termenele şi modalitatea de plată a subcontractanţilor. În acest fel, se va evita amânarea plăţilor de către primii contractori a celor care prestează (subcontractanţi) în mod efectiv lucrările sau livrează bunurile, în majoritatea cazurilor fiind IMM-uri. Acestea vin în completarea dispoziţiilor care dispun că IMM-urile beneficiază de reduceri cu 50% pentru criteriile legate de cifra de afaceri, de garanţia pentru participare şi de garanţia de bună execuţie, cerute în achiziţiile publice de produse, lucrări şi servicii.

( Asigurarea a 0,4% din PIB.

( Principiul numărului constant, însemnând că introducerea unor noi sarcini administrative (obligaţii de raportare/conformare) pentru întreprinderi mici si mijlocii trebuie să aibă loc simultan cu eliminarea unor sarcini deja existente. Definirea tuturor regulilor s-a realizat prin respectarea principiului “Gândiţi mai întâi la scara mica”.

( Asigurarea premiselor necesare pentru operaţionalizarea în România a strategiei UE 2020 privind construirea economiei inteligente, sustenabile si inclusive. Prin completările introduse, se va acorda sprijin întreprinderilor mici şi mijlocii prin facilitarea accesului la fondurile externe nerambursabile, prin proiectarea şi implementarea unor programe destinate IMM-urilor, precum:

( fond de microfinantare a IMM-urilor axat pe dezvoltarea spiritului antreprenorial, inovare de vârf şi introducerea noilor tehnologii;

( programe speciale de cercetare, dezvoltare şi consultanţă privind managementul, marketingul, networkingul, investiţiile în IMM-uri, în vederea furnizării de soluţii pragmatice pentru creşterea funcţionalităţii şi performanţelor firmelor pe piaţa internă şi internaţională;

( fond pentru cofinanţarea realizării de produse ecologice;

( fond pentru minigranturi pentru microintreprinderi;

( program pentru organizarea în fiecare regiune a ţării, a unor clustere inovative, focalizate pe produse pentru export, finanţate din fonduri europene, care să valorifice şi condiţiile specifice fiecărei zone;

( fond capital de risc in vederea finanţării înfiinţării de start-up-uri inovative.

( Asigurarea dezvoltării continue a sistemului educaţional de promovare a culturii si competentelor antreprenoriale prin sprijinirea parteneriatului intre mediul de afaceri si sistemul educaţional in organizarea de cursuri de formare antreprenoriala si profesionala.

( Prin asigurarea cadrului legal, se creează premisele pentru acordarea de stimulente pentru crearea de locuri de muncă. În acest sens, se va pune în evidenţă în mai mare măsură potenţialul IMM-urilor de a contribui la creşterea gradului de ocupare, având in vedere că:

a. în România, in jur de 60% din numărul de salariaţi din economie lucrează în cadrul IMM-urilor (aproximativ 2,5 milioane angajaţi în peste 700.000 de IMM-uri) şi

b. IMM-urile creează cele mai multe noi locuri de muncă în economia României.

( Pentru facilitarea accesului IMM-urilor la informaţie, legea prevede centralizarea informaţiilor privind toate programele si masurile de susţinere aplicabile IMM-urilor, implementate de diferite autorităţi publice, inclusiv cele din Fonduri structurale, reducerea considerabilă a efortului acestora de documentare, contribuind substanţial la informarea lor privind sursele pentru susţinerea sectorului IMM-urilor.

Modificările Legii nr.346/2004 asigură cadrul legal şi sunt în acord cu cele 10 principii iar măsurile prevăzute pentru operaţionalizarea acestora de către statele membre, prin iniţiativa Comisiei “Small Business Act for Europe”– COM (2008) 394 final, precum si prin Programul de Guvernare.

Modificările legii pot fi găsite pe site-ul Departamentului pentru IMM-uri, Mediul de Afaceri si Turism www.imm.gov.ro.

� „Punerea în aplicare a Programului comunitar de la Lisabona – O politică modernă a IMM-urilor în folosul creşterii şi al ocupării forţei de muncă”, COM(2005) 551 final, 10.11.2005.


� http://ec.europa.eu/enterprise/enterprise_policy/charter/docs/charter_en.pdf


� „Rolul fundamental al întreprinderilor mici şi mijlocii în favorizarea creşterii şi sporirea locurilor de muncă. Evaluare intermediară a politicii moderne în domeniul IMM-urilor”, COM(2007)592 final, 4.10.2007.


� http://ec.europa.eu/enterprise/admin-burdens-reduction/home_en.htm


� „Evaluarea impactului SBA”, SEC(2008) 2101.


� Observatorul 2007 al IMM-urilor din UE,


� „O piaţă unică pentru Europa secolului 21”, COM(2007) 724 final, 20.11.2007.


� http://ec.europa.eu/enterprise/entrepreneurship/docs/sba_consultation_report_final.pdf


� http://ec.europa.eu/enterprise/enterprise_policy/survey/eurobarometer_intro.htm


� „O politică comună de imigrare pentru Europa: principii şi instrumente”, COM(2008)359 final, 17.6.2008


� „Depăşirea stigmatizării eşecului în afaceri – pentru o politică a celei de-a doua şanse – Punerea în aplicarea a parteneriatului de la Lisabona pentru creştere şi locuri de muncă”, COM(2007) 584 final, 5.10.2007.


� Raportul grupului de experţi “Models to Reduce the Disproportionate Regulatory burden on SMEs” („Modele de reducere a obligaţiilor de reglementare disproporţionate impuse IMM-urilor”), mai 2007.


� http://ec.europa.eu/enterprise/entrepreneurship/docs/SME_public_procurement_Summary.pdf


� http://www.enterprise-europe-network.ec.europa.eu/


� http://ec.europa.eu/solvit/site/index_en.htm


� Recomandarea Comisiei privind competenţele-cheie pentru învăţarea de-a lungul vieţii,     18.12.2006.


� Competitiveness and Innovation Framework Programme


� În contextul UE, "suprareglementarea" se referă la preluarea legislaţiei comunitare în dreptul intern, în sensul că statele membre au tendinţa de a prelua mai mult decât este necesar, neglijând marea libertate pe care o au în alegerea mijloacelor la latitudinea autorităţilor naţionale  pentru punerea în aplicare a directivelor CE. Acestea pot creşte obligaţiile de raportare, se adaugă cerinţe procedurale, sau se aplică regimuri de sancţionare mai riguroase. În cazul în care nu sunt ilegale, "gold plated instruments" sunt prezentate, de obicei, drept o practică proastă deoarece implică costuri  care ar putea fi evitate. 





� Lucia-Ramona, Popa - Efectele crizei asupra întreprinderilor mici şi mijlocii şi necesitatea dezvoltării acestora în România











PAGE  
5
DIRECŢIA STUDII ŞI DOCUMENTARE LEGISLATIVĂ


